url: =Global Buanli Family: Tulaai Leitung Thuthang tuamtuam updates November26, 2013\nTulaai Leitung Thuthang tuamtuam updates November26, 2013\n· Nung November 15 ni a Hakha khuapi akibawl Khalkha Chin khawmpi sung ah Numei kipawlna Chin Women Organizations Network (CWON) phutkhia uha, hih CWON in 2014 kipat lam ah gamsung gampua aom Chin numei teng kaaikhawm in Conference pi khat bawlding hi ci in 11/26/13 ni in taankokhia uhhi. Hih Khalkha Chin khawmpi ah Zomi sungpan Pasal puandum silh lenlan pawlkhat kihel uhhi.\n· UNDP leh NGO pawl 6 kipawl in Khalkha lam khua 30 ah November khapan March 2013 dong Khaituhdan leh Khaici leh sum le paai khuakhat $4,000 ta huhding ci in Khalkha khua sung ah om UNDP zumte in 11/26/13 ni in gen uhhi.\n· Kawlgam Democracy Makaaipi leh NLD makaaipi Daw Aung San Suu Kyi Australia gam ah ngaihhawhding in 11/26/13 ni in Yangon khuapi pan leengkhia diaidiai ta hi. Sydney Khuapi sung aom Sydney Opera House ah University thum kigawmtuah lukhu neelkaai piakna ah thugenna neiding a tuakhit ciang AU Kumpi lam uliante tawh kimukhawm ding hi.\n· Ongtungding December 2-7 ni sung LEitung bup sumkipawlna IMF ah Makaai liankhat ahi Christine Lagarde LEitung a sumzonna khantohna ah a 13 na gam ahi South Korea, Cambodia leh Kawlgam te zinding a December 6,7 sung Kawlgam ah paiding hi ci in IMF 11/26/13 ni in taangkokhia hi.\n· Japan leh China gamte akituh niloh na uh ahi East China Sea teng ah China gamte in Japan te zawhthawhbawl in Vanlam gamgi akhun nahaang un South China Sea tungteng ah USA te in B52 Bomb guahbang ah azusak Gaalvaanleeng nih 11/25/13 nipan kipan lengsak hiamhiam uhhi ci in Pentagon gaalphualpi te in taangkokhia uhhi. China gamte avau na uh cihna zong hinapi China gamte tudong pau ngam lo in aimitdeh bangcip uhhi. Hih mun teng ah vanleeng aleengsak nuamten China tekiang ngenkhol zasak kholding ci in China ten taangko himah leh US ten thupi sikdeklo in leeng hiamhiam lel mawk uhhi.\n· Bangladesh gam te in January 5,2014 ni kiteelpi na kipanding hi ci in 11/25/13 ni in ataangkona hang un mipi lungkimlo in 11/26/13 nipan lungphona nasiatak nei bekthamlo in hiamgamtat na lian semsem ahihman in mikhat si in 10 vaal liam uhhi.\n· Thailand gam Bangkok khuapi sung ah Thailand Prime Minister Yingluck Shinawatra apan munpan akhawlding ngeen in mipite lungphona nasia semsem a Bangkok khuapi sung a om kumpi zum tampitak 11/26/13 ni in umcih mang uhhi.\n· New York khuapi sung ah 11/26/13 ni in Late Laisiangtho sung 1640 kum a kitei leh Hebrew pan English akitei masapeending aki um laibuno khat $14.2 million khawng uh a, Leitung ah laaibu tamman peen akiciamteh hi.\n· Haiti gammi gaaltaai tembaw leet liang a tuang mi 100 bang pua Tembaw khat 11/25/13 ni in Bahamas gamsung tuipi tung ah kibung a US tui gaalkaap leh Bahamas tui gaalkaap ten vedelh pah in mi 13 Helicopter tawh honkhia zo in mi 30 bang siding hi ci in Bahamas thuneit ein genkhia uhhi.\n· India gam Andhra Pradesh state leh Orissa state te huihpi leh guahpi kithuah in anawkding hita hi ci in meteorological department te in taangkokhia ahihman in hih state nihte a om mipi te kumpi te in hemkhia zengzeng mai uh a, mihuhding in gaalkaap 400 leh Helicopter 4 akigingsa in koih uhhi.


timestamp: atn

url: =Tulaai Leitung Thuthang Tuamtuam Updates July 23, 2014 :: ZOMI DAILY\nTulaai Leitung Thuthang Tuamtuam Updates July 23, 2014\nposted on 24 July 2014 at 2:24 am Lomkholna: Khawmpau, Myanmar, News, World, Zomi\n· Malaysia Vanleeng kia tung tung a tuang misi akilathei teng July 23 ni in Netherlands gam Eindhoven khuapi vanleeng tual tungta a , misite dahpihna lahna in Dialkhai Flag te alang ah kikhiamsuk in uliante leh mipi te in dahna daihna nasiatak in neiciat uhhi.\n· Taiwan gam te neihsa ahi TransAsia Airway company ATR 72-GE222 nam mi 54 apua Vanleeng khat Kaohsiung khuapan Penghu tuikulh tung aom Magong vanleeng tual abawhding Typhoone huihpi in nanawk ahihman in atuk nading mun tuhteinawn vetlo in Inn tungzaang khat kia suk in mi 47 si in 11 zato kipuak hi.\n· UN Human Rights Boss pinu ahi Navi Pillay in Israel te in Gaza asimdan peen mawhna neilo milomthah leltawh kibang ahih man in War Crime mawhna thuakkha theiding uhhi ci in July 23 ni in UN thukin kikupnawina ah genkhi ahi. Israel tenbel hikampau peen Israel huate kampau hilel in thu luut khol kenteh cihsan ziau uhhi. Gaza pan Hamas ten Israel sung asun azan cilo in Rocket tawh kaplai uh ahihman in Israel ten zong vanlam leilam tawh zialngekngek uhhi. EU leh US te in Israel gamsung zinding avanleeng te in July 23 ni pan adang 24 sung khawlsak laaiding in thupia uhhi.\n· UN ten War Crime ongpau lian akipan US te omtheinawnlo in Secreatary of state Mr John Kerry July 23 ni in Israel gam vatungseisai ta hi. Tulian in Palestien lam 664 sita in Israel 35 sita uhhi. Palestine asi atamzaw ahi 70% mipi himawk ahihman in mulkimhuai zek kisa ciat hi. Israel ten bel kodo Hamas migilo te hi in mipi asite peen Hamas te hang a si hin kotawh kisai kei cihsan uhhi.\n· Ukraine gaalvenleeng SU-25 namte nih July 23 ni in Russia deih thautawi te in kapkhiat sak leuleu uhhi. Vanleeng te peen leipan Pi 17,000 asanna a leeng hi a Russia gamsungpan thaupi hoihtetawh kikaapkhia hi ciin Ukraine thunei te in genkhia uhhi.\nPrevious: Bosco Thang Zo Mang sihvuina (Malaysia)\nNext: Thukin Thang TransAsia te vanleng kia (Beaking News July 23 )\nIraq te’n Amerli khua lakik theita\nAccident atuahsia khat alukham dingin ama’ khe akitankhia pen kizangsak\nNungdiak USA sung munkhat Live Talk Bongsong vai\nLennupa mun keplezuun ziading kikupna\nReport: Pau & Lucy ~ Dr. Ngul Khan Pau\nVondeih Kep Ding – 91 (Dimno’ Pa)\nMyanmar gammi khatin Malaysia Police khat satliamgawp


url: =President Trump in Covid-19 hangin National Emergency taangko :: ZOMI DAILY\nposted on 14 March 2020 at 1:37 pm Lomkholna: News, Thomasmung, USA, World\nU.S National Emergency Declaration :: President Trump in Covid-19 hangin tuni in National Emergency taangko khia (declare) hi.\n– National Emergency a taangko khit zawh ciang Federal leh State agency te kiang huhna akisam bangbang kipuak thei dingaa, tutung in Pu Trump in Emergency fund $ 50B zat khiat pah ding taangko hi.\n– Coronavirus ado nading un Federal Goverment leh FEMA acih national emergency agency in akisam bangbang resources teng la thei ding uh hi.\n– Zato akicin kei leh Kumpi zum, Mall, stadium, community hall, Sang cih te Emergency Zato in zang ding uh hi.\n– National Emergency a taangko zawh lian ciang kiat cih tak aa akia Stocks market +10% phial kah toh vat hi. Private company tampi in meetna ngah ding uh aa, kumpi tung pan loan cih bang zong la thei dinguh ahi hi. Adiak diak in Pharmacy company leh testing company te nasep tam tuam ding uh hi.\n– Walmart, Target, Walgreens, CVS leh adang testing corporations ten “drive-through testing” (e.g. parking lot ah) center te amanlang thei thei in hong laam/bawl ding uh aa, mi khempeuh mawtaw hawl kawm in free in “Coronavirus testing” kibawl thei ding hi. Mun tampi ah “quarantine zone & center” koih dinguh hi.\n– Google in zong “screening website” bawl in mipi te huh ding cih taangko khia uh hi.\n– Federal student-loan interest teng avekpi khawl phot (waived) ding hi.\n– Kumpi sang (Public schools) teng atamzaw kikhak ding hi.\n– Church (Pawlpi) Biakinn te zong atam zaw khak phot uh hi.\n– Federal Kumpi zum teng kihong lai ding aa, Federal employee (Kumpi Nasem) atam zaw in inn pan na sem (teleworking) thei ding uh cih tuni taangko khia uh hi. Kei sepna Departement of Commerce bang kumpi nasem 90% in inn pan nasem ta uh hi.\n– Department of Energy in Namgim tui leh sathau (crude oil & Petroleum) tampi Reserve dingin lei khol ding uh hi.\n– Zato khempeuh ah akisam bangbang van leh zatui te huh/pia dinguh aa, Kumpi te in pension la khin retired doctors tampi sam kik khin ta uh hi. Gam security la ding leh gam mi te ahuh dingin Galkap te leh National guard tampi zang dinguh hi.\n– Private Company atam zaw in belh nasep pongmaan in sem lel dinguh in kilam en hi.\nHih Coronavirus hangin mun khempeuh ah buaina, sihna tampi om ahih manin Zomite i omna ciat ah kidawm tek in na khempeuh kigin kholh ciat ding thu pi mahmah hi. U.S Kump thu nei ten hong pulaak khiat mah bangin mai dalna (mask) ten natna dal zolo aa, khut sil den ding leh hand sanitizer zat den ding hong pulaak uh hi. Hih alahuai natna amanlang in hong bei nang nakpi takin thu ngetna ah hel ciat ni. Thomas On S. Mung (Washington D.C, March 13, 2020)\nPrevious: ZAM Thupuak :: 15 Mar 20 (UN pan mipitung zaksakna)\nNext: A lamdang le a etteh tak innkuan (3) ~ Lian Tuang


url: =Upna Thukan ni :: ZOMI DAILY\nposted on 4 March 2015 at 9:33 pm Lomkholna: Article, Biakna, Catholic\nA Khatna ah Protrestant te in bangzah tak in piangthak ing a cih hangin, Toap Jesu pen Pasian Tapa ing salo ahih man in, Gupkhiatna ngahlo ding hi. Bang hangin Jesu sanglo ci ka hi hiam? cih leh A amaute in Jesu in Unau sanggam ne ci uh hi . Jh 3:16 Pasian in Tapa 1 bek nei ci hi. a mau te pen Jews biakna te mah tawh ki bang lai uh hi. A piangthak a cih te pen Upna tawh hilo zaw in Gamtatna tawh ahi hi. Zu leh Za , Khaini azang vetlo te a Piangthak hi a, A ngawlzolo te a Piangthklo ahi hi. A piangthaklo te Vangam tunglo ding uh hi. Zu, Za , Khaini, Tuibuk a ngawlzolo Protestant te a dingin Biakinn a paipai hangin Vangam tunglo ding ci uh ahih manin , Lungkham huai mahmah hi.\nA Nih na ah Protestant te Upna sungah Thawhkikna omlo leuleu hi, Bang hang hiam cih leh Gimna neu Um lo in Gimna neu tawh kisai Laisiangtho teng Hemkhia uh hi. Thawhkik ni ciang a Thokik ding pen Gimna neu a om Khate bek ahi hi, Toap Jesu in Eite omna ding bawl in pai a, a man ciangin Eite ong la dingin ong kumkik ding hi, Tua hun dingpen Second Coming ahi hi 1Cor 15:52 / 1 Thesalonica 4:16-17 Mihing te ih sih ciangin, Mawhna cinvom cia zong aneilo te bek Vangam tungpah ding a, Khasiangtho a Nialte Maikhang ah zong kimaisak zolo ding ahih manin Hell Meikuangpi sungah Tungpah ding hi, Tua te Nitawp ni ciangin, Vantung a tungsa te lah ong kumkik thei nawnlo ding a, Hell Meilipi sung a tungte zong ong Thokik thei nawn lo ding hi. Jesu Thugentehna ” Sumhaupa leh Lazaru te tangthu!! ahi zongin Khasiangtho Nialna a hilo mawhna khempeuh Nitawkni ciangin Thawhkikna sungah a kihel dingin Leinuaigam ah Jesu ongpaikik ding Lametna tawh ngak uh hi.1 Peter 3:19 / Tua Munpen Gimna neu kici hi. Hellgam ahilo Leinuai Gam a om Khate in zong Khudin in Jesu a Bia uh hi. Philip 2:10-11 Vantung, Leitung, Leinuai a om khempeuh in , Khukdin in leii khempeuh in ” Jesu Christ Topa hi ci-in Pulak ding uh a, Pasian Min thangsak ding hi . Hih Munah Catholic te bekin Khukdin in Thungen ahih man in, Protestant kihel khalo mawk uh hi.\nA Thum na ciangin, Protestant te in Khasiangtho Nial uh hi, Lasiangtho Khasiangtho in a om pih mah bangin, Siangtho Pumpi leh Lenggahzu , zong Khasiangtho in a ompih hi a, Upna tawh sanglo uh a, Phawkna bek tawh bawl hi. Protestant te Biakpiakna Nekkhawm in Tangval Zu nene te in Lenggahzu adawn dawn uh tawh ki za kim hi. Misingtho Paul in Hih Jesu Ankuang Upna leh Mawhna kisikik lo mi te in Jesu Tungah mawhna abawl hi . na ci hi, Khasiangtho a nial te Tukhang , Maikhang ah zong a mawhna ki maisak zolo ding hi.\nGupkhiatna ngahna dingin GAMTATNA thupi hi lo a, Upna Thupi ahi hi, Tua UPNA in Jesu Christ pen Pasian Kammal om mah bangin Pasian Tapa in sang na in , A dik pen Pianthakna Jesu sungah Mithak suahna ahi hi. Peter in nangin A Nungta Pasian Tapa nahi hi, a cih ciangin Jesu in Vantung Gam konghonnna nangmah kong pia hi na ci pah hi. Tua Upna in Vantungam kongpi hong thei ahih na ih telpah hi.\nNazareth Khua mite in Tulaitak a, Protestant Upna mah bangin, Nazareth Khuami Jesu, Na Sanggam te zong James, John, Nangsanggam numeite zong Ko lak ah Mothak a ci ciangin Tua khua ah Jesu in Nalam dang bawl theilo pah lian hi, Bang hang hiam cih leh Thu Um mi omlo a hih man ahi hi.\nJesu in Upna Ankam tang cia na neih uh leh Mualpi kinsak zawhna ding Vangliatna na nei ding uh hi na ci hi. Jesu pen Khasiangtho Gaisak hi a, Pasian Tapa takpi hi ci a,Upna a nei mahmah A Nu Mary Upna hangin, Ahun cing nailopi Canan Mopawi ah Jesu in na Lamdang bawl lel hi.\nUpna neimite sungah Jesu in Na lamdang bawl hi. Canan Mopawi – in Tui pan Lengahzu a bawl pen Jesu Nalamdang bawl masa penpen ahi\nhi. Jesu na lamdang Bawl a nunung penpen in Siangtho Ni 4 ni – in, Lengganzu pen A ma Sisan suaksak hi , Nungzuipite Upna tawh ensak a, Nungzuipi te in Upna tawh Muzopaklo ahih man in, Banghangin Tua Lenggahzu nangma sisan hi thei ding hiam?? a ci uh hi .. Jesu in Hih Ka Si leh Sa anelo dawnlo mi- Kuamah Pa kiang a tung kei dinghi. a cih ciangin Nungzuipi te in Upna tawh sang zo pan uh hi….\nTua Jesu Kammal Tuni tan in Nungta lai hi. Pasian Kammal Beimang lo in Nungta den ahih man in, Upna neilo te a dingin Hih Jesu Si leh Sa in Cimphawng, tawh ki bang lel kha ding hi . A taktak in Cimphawng hilo in, Tawntung Nuntakna ngah na dingin, Jesu Ong kipiakna An ahi hi. Lasiangtho zong Jesu Ong kipiakna An ahih mah bangin, Utna munteng la a, Utlohna Munteng Paaizeu cih pen Khasiangtho Nialna namkhat mah a suak leuleu hi.\nSia .MatthiasPau Mung\nCell ; 503 758 1197\nPrevious: Phawk gige ding leh nuntakpih ding Lai Siangtho mun pawlkhat\nNext: Tulaai Leitung Thuthang Tuamtuam Updates March 4, 2015


url: =Covid-19 White House pan theihhuai pawlkhat leh US thutuamtuam (28 June) :: ZOMI DAILY\nposted on 29 June 2020 at 9:07 am Lomkholna: News, Thomasmung, USA\nCovid-19 Update XXI: White House Press Briefing pan atheih huai thu pawlkhat leh tulai tak US sung thu tuamtuam te – (June 28, 2020)\n1) Tulai tak US gam sung COVID-19 dinmun: Tulai tak US gam ah COVID-9 natna khang mahmah aa, nung Friday (June 26, 2020) in COVID-19 natna ngah thak mi 40,000 pha in, COVID-19 vai buai zawh ni khat sung atam pen leh nasia pen hi ci uh h. US gam sungah Tunipi sung state 30 te ah natna ngah thak khang tek tek hi ci uh hi. State teng lak pan Texas, Florida, California, Arizona, Georgia, Louisiana, Missouri, Utah, Oklohoma leh North Carolina te ah natna ngah thak atam pen cih kimukhia hi. Mipil scientist ten US gam ah first coronavirus wave (akhat veina covid tuihual) pen bei nailo aa, anih veina tuihual pen summer zawh ciang hong pai kik dinghi ci in theihsakna nei uh hi.\n2) White House coronavirus task force ten nung Friday in in public briefing bawl uh aa, tualai ah Vice-President Mike Pence, Robert Redfield, director of the Centers for Disease Control and Prevention, leh Dr. Anthony Fauci, director of the National Institute of Allergy and Infectious Diseases te kihel hi.\nAdiak diak in tulai tak US gam ah COVID-19 natna ngah thak kibehlap tek tek leh state 30 bangah akhan mahmah lai hun in briefing abawl uh ahi hi. Task force ah kihel US Health and Human Services Secretary Alex Azar in zong tulai tak US gam sungah COVID-19 hangin asi leh zato lum hong kibeh lap tek tek pen Kumpi lam pan zong kipatau mahmah hi ci hi. Zani in US ah COVID-19 natna nei mi 2.5 million cing ta aa, leitung gambup ah 10 million val ta hi.\n3) White House Coronavirus Response Coordinator Dr. Deborah Birx in mipil scientists te muh khiatna tawh kizui in maituam (face covering) thuahna in COVID-19 natna kilawhna tampi dal pen hi ci hi. Tu sung teng US ah natna akhan mahmah na ahang khat in khangnote in mipi lak ah maituam zang nuamlo uh ahih man in nakpi tak in kilawh hi ci hi. Tua hi aa, akua mapeuh in mipi lak leh kikhopna I pai lim lim ciang maituam thuah hamtang ding thupi mahmah hi.\n4) COVID-19 natna khang tek tek ta ahih manin July 4th weekend (Independence day) hun sung in US gam sung ah beaches tampi khak ding uh ci uh hi. Florida state Broward county in zong amau county sungaa beaches teng khak ding in taangko khia uh hi.\n5) US gam ah Kum tawm Khangno te sung COVID natna kilawh:\nKumpi thu nei lam te in tu sung teng COVID-19 natna pen khangno te tung atamzaw ah kimu ahih manin kum tawm khangno te kidawp ciat ding theih sakna leh pulaak khiatna nei uh hi. Mississippi state ah Khangno te kimuh khopna party pawi te pan Khangno tampi COVID natna kilawh hi cih kumpi thu nei ten genkhia uh hi. North Carolina state sungah khangno kum 25 pan kum 49 kikal te sung akilawh tam pen cih Gov. Roy Cooper in genkhia hi.\nTulai tak COVID-19 natna akhang pen state khat ahi Texas ah khangno kum 30 nuai siah natna ah tampen aa, party pawi, bars leh lungphona, kikhopna te pan atam pen kilawh hi cih Texas Governor pa in pulaak khia hi. White house coronavirus task force member khat ahi Dr. Anthony Fauci in belh khangno sungah COVID-19 ngahte akhan pen lamdang lo hi ci hi. Ahang in Khangno te in social distancing zang lo uh aa, mun tampi ah zong maituam thuah nuamlo uh in bars, party cih te zong apai tam lua ahih man ahi hi ci hi.\n6) COVID-19 zatui Remdesivir version nam khat kibawl khia ding:\nCOVID-19 natna noptuam sakna zatui hoih mahmah aa akizang khat ahi Remdesivir zatui pen abeisa hunte ah nak ding atang (capsule) in kibawl aa, FDA in phalna angah khit zawh ciang tu in inhaled version akici kam pan diik theihna zatui nam khat in kibawl khia ta ding ci in Gilead zaitui company in taangko khia hi. Tua tawh kisai testing trial khat na kipan ta ding ci hi. Remdesivir zatui pen abeisa in Ebola pulna aading akibawl hi aa, mipil scientist ten COVID-19 natna aading zong zatui hoih ahih lam mukhia uh hi. Gilead company in belh tukum bei ciang zatui million tampi bawl khiat zawh ding kihanciam ding hi ci hi.\n7) COVID-19 zatui khak Dexamethasone:\nNung nipi sungin Steroid Dexamethasone akici zatui thak khat in COVID-19 natna ngah mi 8 pan sung pan mikhat in noptuam na ngah hi cih Oxford University pan thu nei te in UK kumpi thu kizasakna ah taangko khiat zawh aa kipan tua zatui pen alei khang tek tek hi ci hi. Tua zatui pen $50 bek man aa man awl mahmah in, COVID-19 natna tawh zato tung mi tampi ii nuntakna honkhia zo hi ci hi.\nHih zatui pen World Health Organization (WHO) in zong ahoih lam taangko khia uh aa, ahi zongin COVID-19 natna a nasia te tung bek ah kizang pan hi ci hi. Abeisa in zong tua tawh akibang Gilead company te thoh Remdesivir zatui kimukhia in tudong ciang tua zatui zong kizang to to hi. Tu ciang ciang COVID-19 natna dam sakna (cure) zatui kimu nailo ahih manin mi khempeuh in Coronavirus vaccine bawlkhiat zawh nang kilunggulh tek ahi hi. UK Health Secretary Matt Hancock in hih zatui pen damsiang sak (cure) na zatui hi lo aa, natna a nasia te noptuam sak na bek hi ci in genkhia pha pha hi.\n8) FDA in North Isle Wellness Center company tung thu piakna nei:\nKumpi Agency khat ahi the US Food and Drug Administration (FDA) in North Isle Wellness Center company, New York te thohkhiat COVID-19 zaitui te leh COVID-19 tawh kisai van tuamtuam te va lei khak loh dingin mipi tung theih sakna nei aa, tua company tung ah zong warning piakna Monday ni in nei uh hi. FDA in tua company te tung amau website tung a van zuak te uh amanlang takin lak khiat ding leh phuahphat kik dingin nai 48 sung hun pia in thu pia uh hi. North Isle Wellness Center website tung ah COVID-19 tawh kisai zatui pawl khat leh van zat pawlkhat taangko uh aa, zuak uh ci hi. US gam ah zatui khat peuh peuh ahi zongin, van khat peuh peuh ahi zongin I zuak nop leh Kumpi tung phalna kila leh registration kibawl masa phot aa, tua zawh ciang bek vante kizuak thei pan ahih manin akua mapeuh in zong theih huai mahmah thu khat ahi hi.\n9) FDA in Hand sanitizers nam 9 zat nawn loh nang taangko:\nCOVID-19 hangin Hand sanitizer te ki nak zat mahmah aa, the US Food and Drug Administration (FDA) in mipi tung ah Hand sanitizer nam 9 te azang te aading lahuai ahih manin zat nawnloh ding leh tua company te kiang van te zuak nawn loh ding theih sakna nei uh hi. Tua Hand sanitizers te sungah a puak ham thei methanol tampi kihel aa, a zang te lua, lutangna, mit mang, pawl khat te mi taw thei, kibup thei leh tha gui (nervious system) sia thei, si thei hi cih warning pia in zaksakna nei uh hi. Tua Hand Sanitizer nam 9 te pen anuai aa bang hi aa, akua ma peuh in zong I zat khak loh ding thupi mahmah ding hi.\n10) US Food and Drug Administration (FDA) in hydroxychloroquine zatui pen emergency aa zat theihna (emergency use authorization) pan la khia ta uh cih taangko khia uh hi. FDA director pan belh inn ah a zang nuam ten zang thei lai aa, doctor ten zong ci na te tung prescription pia thei lai ci hi. Tulai tak in Remdesivir zatui pen emergency aa zat dingin akikoih zatui hi lai hi. Tua bek thamlo in company pawl khat ten zong research leh testing abawl na pan khawl ta uh hi.\n11) Second round of coronavirus stimulus checks update:\nUS senate in nipi nih (July 3-17) sung zum khak (recess) dinguh aa, tua zawh ciang new coronavirus relief package ding kikupna nei pan dinguh hi ci hi. Tua sungah mipi ngah anih veina mipi huhna sum (second round coronavirus stimulus checks) zong kihel thei dingin kilamen hi. Abeisa in Senate Majority Leader Mitch McConnell in July kha sung kikupna kipat kik ding genkhia hi. President Trump in Scripps local TV News tawh Monday ni aa, interview abawlna ah huhna sum second round stimulus check pen mipi tung piak ding hi thei lai dingaa, tua dingin congress tawh na kisem khawm ding hi ci in genkhia hi. White House economic adviser Larry Kudlow in zong hong pai lai ding coronavirus stimulus package sungah mipite huhna sum second round stimulus check piak ding zong kihel thei lai ding hi cih genkhia hi.\n12) US open Tenis kipawlna kinei ding:\nLeitung gambup ah Tennis kimawlna ah aminthang mahmah pawipi khat ahi US Open Tennis Championship pen August 31 pan September 13 ni dong Queens, New York ah kimawl ding cih New York Gov. Andrew Cuomo in taangko khia hi. Ahi zongin a en mipi te om lo in kidem ding uh aa, kidemna khempeuh TV pan bek ki en thei ding hi ci hi.\n14) US gam Iowa state sungaa om Kawlgam mi te COVID-19 natna ngah tam mahmah kici aa, adiak diak in Sa sai (meat packing plants) ah asem te tungah kilawh pen hi ci hi. Tua sa sai te ah asem mi 70% bang in COVID – 19 natna ngah uh aa, atam zaw quarantine lut uh hi ci hi. Iowa state sungah Kawlgam mi 10,000 kiim om ding in kiummawh aa, atam zaw in sa sai ah nasem uh hi ci hi.\n15) Johns Hopkins University & Medicines te report na tungtawn in tu ni June 28, 2020 ciang dong Leitung ah Covid-19 natna ngah mi 10,044,731 (10 million) pha ta in asi mi 499,892 pha ta hi. US gam ah natna ngah mi 2,531,733 (2.5 million) leh asi mi 125,691 pha ta hi. Kawlgam ah natna ngah mi 296 pha ta in asi mi 6 om ta hi.\nMore: Covid-19 khit leitung huihnunzia tawmkhat ~ Mung Sian Kim\nUS om ei Zomi te sungah zong Covid-19 anei tampi kibehlap toto ta ahih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi. Adiak diak in tulai tak Zomi tampi tenna Tulsa khuapi sungah aom Zomi te lakna COVID-19 natna kizel mang aa, natna nei kitam tek tek ahih manin akua mapeuh in thu ngetna ah phawk tek ni. Note: ZNTV pan nung Wednesday ni aa akitaangko sa bawl khat zong lai in kong suahsak kik ahi hi. Thomas On Sian Mung (Thomas Mung Guite) Washington D.C June 28, 2020\nPrevious: USA, Kentucky pan Nu Joyce Pum En Niang (Suantah-Dopmul beh) in hongnusia\nNext: Khut meleng thahatna (The power of little finger)


url: =Akiselcip Vanlengte Tokhia kik ding - TUNGZANG NEWS\nAkiselcip Vanlengte Tokhia kik ding\nLeitung galpi nihna ( Second world war ) hun a Mangkangte in Kawlgam sungah a phum/ sel uh galvanleng (Spitfire) namte 20 pen Kawlgam kumpi tawh kipawl a tawhkhiat/ lakkhiat dingin nung Nipi sung a Kawlgam hong zin England Prime Minister David Cameron in President U Thein Sein tawh thukimna nei uh hi. A beisa 1945 kumin Kawlgam sungah Japan te hong lut uh a, Mikang galkap te a hawlkhiat ciangin tua galvanlengte Japan te'n angah / suksiatsak ding launa tawh England galkapte in leisung ah a phum/ sel uh ahi hi.\nA hi zongin Japante in gal hong lelh mawk ciangun, tua Mangkangte sel ahi galvanleng te pen phawk kha man nawn mahmah lo ahih manin, Kum zalom khat kim Kawlgam galkap kumpite khut nuai ah Tawhkhiat/ lakkhiatna ding phalna ngah lo uh ahi hi. Tua gal vanlengte pen akikoihna/ kiselna lei sungah Singkuang tawh limtak kikoih in, a kilemtuah/ kibuptuah nai lo, Plastic tawh kituam in athak sitset in kikoih ahi hi.\nHih England te' Spitfire galvanlengte pen abeisa 1940 kumin Germany te' galvanlengte tawh kikap/kidemna om ngei-in, a gualzo leh athahat galvanleng te ci-in akitheih banah aminthang leh Germany te tungah gualzawhna angahna hangin, hih vanleng te in,Mikang (British) te dingin, minam vai (National Trade mark) khat suak ahi hi. Tuhun laitak in leitung ah ahoih lai le alengthei lian Spitfire galvanleng 35 bang bek om dingin kingaihsun ahi hi. Tua galvanlengte tawhkhiatna ding vaite le nidang a vanleng te i taangthu (History) sung a, athupi mahmah khat ahi Spitfire galvanlengte zonkikna le buptuahkik nading tawh kisai vaite khempeuh sem khawm dingin Mikang thunei khatin genkhia ci hi.\nTZN: Source : BBC,News\n4/17/2012 04:34:02 am\nBasis mahmah ei huh song thuhoih khat may hi.


url: =Kawl lak Gammial Nasepna ah A Kihelnuam Ta Ding Good News :: ZOMI DAILY\nposted on 30 October 2017 at 12:00 am UTC+9:30 Lomkholna: News, Thangboi, Zomi\nKawl tangthu ah kumpi tawpna nihna ahi 1853 pan 1878 kum kikal kawlgam kum 25 sung a uk Min Don Miin i khua Min Don (မင္းတုန္း) ah gammial nasepna ah na kihel nop leh hih lai na sim sukbeh lai in.\nHih Min Don khua ah Magway Khua a Joshua Pawlpi kem Sia Ngaih Thang te innkuan in gammial nasem (missionary) khat khah uh hi.\nTua Min Don ah gammial nasem a ompa’ min pen Saya Aa Khawng hi. Khami minam te hi. A zi a ta tawh om hi. Kawl lutol te’n hihpa kuamah in inn sapsak loh ding in mipite hanthawn den ahih man in innsap ngahna ding haksa tektek hi.\nTua ahih man in leitang leiloh phamawh dinmun hita hi. Khuasung ah tammanh lua ahih man in khuanawl ah akimanh theipen ding akidawp ciang in innmun khat ai pi 40′ X 60′ khat ciang in Kyats 250,0000/ (2.5 millions) tawh kingah thei lai hi.\nTua ahih man in innmun khat ai peuhmah lei kul hita hi. Avek a piak khit pah ding zong hamsa ding ahih man in pek khat pek nih akihel nuam Zomite ih om khak leh ci a lungdam huai thu hong zasak kahi hi.\nAki helnuam te’n Sia Ngaih Thang na contact tapeuh un. Amah pen Tuimui khuami hi a Magway ah mission asep zawh kum 20 valta hi. Kawl zi nei a azi zong piangthak mahmah in Zopau zong siam mahmah hi. Zo-an zong duh zunghzungh se mawk hi. Kizopna ding;\nSia Ngaih Thang – (+95) 9961177377\nAzi Nu Cing (Daw Khin Win Kyi) viber\nHih Min Don khua pen Magway region sung a om hi a kawlte’ gam taktak ahi hi. Min Don Minn (မင္းတုန္းမင္း) pen 1808 kum July kha ni 8 ni in suak a 1878 kum October ni 1 ni in si hi. Amah asih khit ciang in Thibaw Minn in kawlgam uk a 1885 kum in mikang te’n man in India ah koih uh a India ah si hi. Thibaw Minn kawl kumpi tawpna ahi hi.\nHih kawl lak mission nasepna ah akihel zote mi hampha mahmah ahi hi.\nPasian’ Lenggahhuan ah na naseppih\nPrevious: Phiat ngam lel in ~ Sia Do Khup\nNext: How to multiply bread (na mohlum bangcih khansakding)


url: =Rakhine, Mrauk-U Administrator semluikhat kidawtlum, mawtaw kihalsak :: ZOMI DAILY\nposted on 1 February 2018 at 4:35 pm Lomkholna: Myanmar, News, rakhine, Sawltak\nMyanmar, Rakhine State sung aom Mrauk-U Administrator asemluipa Tuesday ni in asisa in kimu cih DVB pan kiza hi. Tuapa minpen Bo Bo Min Thaik (Ex-administrator for Mrauk-U) hi a, Township Administrator panin nungdiak in aki khawlsak ahihi.\nPonnagyun Police Captain Ba Su in agenna ah Tuesday nitaklam in Bo Bo Min Thaik ii aluanghawm pen mawtaw gei ah temtawh aki dawtlumsa in akimu cihi. Tuaban ah a mawtaw zong meitawh kihalsak cihi.\nHih buaina apian laitak in Bo Bo Min Thaik pen kithuahpih aneihleh aneihloh cihzong kitheician nailo a, aluanghawm pen ponnagyun Hospital ah sitna neiding, Postmortem bawlding in kipuaksak hi.\nSittwe – Ponnagyun Hihgway lamzikpi tungah Mileposts 169 leh 170 kikal ah Bo Bo Min Thaik ii aluanghawm akimu hi a, temtawh 3 vei akidawt ahihi.\nBo Bo Min Thaik pen Mrauk-U khuasung ah Township Administrator asem ahihi. Ahi zongin Mrauk-U khuasung ah Police te’n lungphona anei Protesters te akhamcipgawp buaina apiankhitzawh ni 3 khit January 19 ni in Bo Bo Min Thaik pen Sittwe ah ki Transfer sak hi.\nJanuary 16 ni in Mrauk-U khuasung, Township Administrator’s Office ma ah mitultakpi takin Arakan Kingdom agual lelhni Anniversary vaitawh kisai in lungphona neigawp uh a, police te’n thautawh kapin mipi khenthang uhhi. Lungphona aneite sungpanin mi 7 kikaplum a, adangzong mi 12 bang liamgawp uhhi.\nMore: Rakhine buaina tawh kisai Vaihawm Committee te tungah Suu Kyi in thupia\nTua Mrauk-U khuasung sihna, buainavai akancian dingin Nine-member Committee khat kiphuan in, Rakhine Parliamentarians inzong Monday ni in kipsakkhin uhhi. Sawltak #zomidaily\nPrevious: Yangon aom Aung San Suu Kyi innhuang sungah Petrol Bomb kilot\nNext: Thai kumpi te photo meitawh ahalsak khangnote kumtampi thong kikiasak


url: =Mi ngeina te nuntakzia ~ T. Sawm Lian :: ZOMI DAILY\nposted on 4 November 2016 at 3:00 am Lomkholna: Article, Sawmlian\nKhatvei laibu ka simna khat-ah “Mi picingte nuntakzia” cih point tawm khat hong gelh a, ka lungsim hong khoih mahmah leh zui thei leng hoih ding hi, ka cihte behlapin point 20 gualsukin, ka website ah ka guang hi.\nAhi zongin, tuhun i dinmun ka ngaihsut ciangin, mi picing nuntakzia cih gengam sangin, “Mi ngeinate nuntakzia” ci leng a kituakzaw diam maw? ciin ka ngaihsun a, tua ahih manin mi ngeinate neih ding, a nuntakzia ding uh pawlkhat kikum dih ni.\n1. Zahtak nei uh hi : Mi picingte in mi neupen nangawn zahtak bawl uh a, ahi zongin mi ngeinate in mi neupente a zahtakloh uh hangin zahtak mahmah khat le nih nei sam uh hi. Zahtak neih pen mi ngeina hihna ahi hi. Mi site in zahtak khat zong nei lo uh a, mi bang lo pawlkhat in bel zahtak nei sam uh hi. A zahtak uh pen a tuamtuam hi thei a, innkuanpih, nu leh pa, u leh nau, pi leh pu, khuasung makai leh pawlpi makai etc. zong hi thei hi. Na nuntakna sungah zahtak khat zong nei loin, na ut bangbangin na gamtat gawpgawp lai teng, mi bang lote nuaiah, amau sangin a haizaw leh mihing a cing lo zaw na hi ding hi.\n2. Thu hoih deih : Mi picingte in thu hoih tawh na hoih sep sawm uh a, mi ngeinate in bel ngaihsun sam uh hi. Mi ngeina nuai lam leh mi bang lote in thu hoih leh manpha deihna mel thei lo uh a, mite siat nading ahih hangin a ut bangbangun gamta phangphang uh hi.\n3. A hoih lamin ngaihsun hi : Haksatna leh buaina, sihna leh dahnate pen mikim tuak hi a, a om thei mah hi, cih phawk hi. Amah bekin a thuak hi loin, leitung mite in a thuak uh ahihna phawk hi. David bangin haksatna hanga lungdamna a ngah (Late 119:67-69, 71,72) sam loh hangin, a kamsia lua leh a thuakpen danin kingaihsun tuan lo hi.\n4. Mite it : Mi picingte in midangte in a it kik ding zah dongin mite it siam uh a, mi ngeinate in tua bang a siamloh hangin midangte itna nei sam hi. Ganhingte in zong itna nei sam uh a, itna a nei het lo mihing pen ganhing sanga manpha lo zaw leh haizaw hi kha ding hi. Itna a omlohna munah kilemna leh daihna om lo a, kikhangto thei lo hi, cih mi ngeinate in phawk sam a, tua a neih uh pen khansak semsem sawm uh hi.\n5. A manphatna thei : Ganhingte in zong amau a itte thei-in, a manphatna leh tuate zong it kik ding a kisapna zong thei uh a, tua pen mi ngeinate nuntakzia ding zong ahi hi. Mi picingte in amau a it het lote in zong a it theih nading un hanciam uh a, ahi zongin mi ngeinate in bel amau a hazate a it zawhloh hangin, amau a itte ii manphatna thei sam uh hi. Leitung pen khat guak a teenna hi lo ahih manin mite manphatna thei a, a kisapna uh zong thei ahih manin mite tawh kitot, kisel, kihuat ding pen ut masa het lo uh hi.\nGanhingte sanga niamzaw leh thupi lozaw-in na nuntakna na zang kha hiam? Mi ngeina na hi hiam? Mi bang lo hi-a na theihte sangin na ngaihsutna a niamzaw hiam? Nangma khensatna pen na nuntakzia ding ahi hi. (Vapar Weekly Newspaper ading a ka gelh hi) T. Sawm Lian\nPrevious: Christian Hymn te’ tangthu: Hong Paisan Ke’n, Migi Topa\nNext: Mangpha Nu Ciang Lun Cing, Kum 41 (Suum Kip Beh)


url: =ZAM Thupuak :: 24 January 2016 :: ZOMI DAILY\nposted on 23 January 2016 at 10:00 am Lomkholna: News, Newsletter, Refugee, ZAM, Zomi\nUNHCR-CDU tawh kimuhkhopna :: January 20 ni-in UNHCR-CDU makaihna tawh UNHCR Conference hall ah kipawlna makaite leh UNHCR-Health Unit kimuhkhopna kinei hi. UNHCR cidamna (Health Unit) lam panin Mrs. Mathavi leh Hawai te hong kihel thei uh hi. January 1 ni a kipan kumpi zatopite leh clinic te ah min khumna leh deposit man khangsakta uh hi. 2015 in 30% khangsak uh a, 2016 ah 50% khangsak uh hi. 2017 ah 70% khang sak ding uh a, 2018 ah 100% khangsak ding ci-in gen uh hi. UN card tawite adingin 50% discount om lai ding hi.\n2016 ah zato a nausuah man deposit UN neite RM1500/ hita ding a, UN neilote RM3000/ hita ding ci uh hi. Nausuak ding peuhmah sum kiginkholh hamtang ding hong thupi mahmah ding hi.\nInternational Organization for Migrant (IOM) panin nisim nuntakna ah cidamna lam tawh kisai siangtho ding a thupitna leh zuih ding hoih a sakna thu hong genkhiat banah cidamna ding khutsawpsiang den ding, TB natna kilawh theih dan leh tulaitak a mitampi natna ahi Dengue natna vai hong gen uh hi. Kipawlna khempeuh zat ding First Aid Kit bung khatta hongpia uh hi.\nRSC ulian te ZAM zumpi ah hawhna lawhcing\nGeelnasa om mah bangin January 20 ni 9:30am-01:30pm ciang RSC zumpi panin ulian te 2 leh kamlet te 2 hong paithei uh hi. RSC in nasep zia teng hong gen khit ciangin mimal in thudotna kipan to pah hi. Mimal 100 val hong pai in mimal 70 in amau thu dong thei uh a, mimal 30 valin hun kicinlohna hangin amin, UN nambat leh Phone nambat teng RSC zumpi ah ki ap sak hi.\nRSC pen UNHCR tawh kibanglo in USA pai dingte bek tawh kisai hi. Amau sep le bawl bulpi pen ahih leh gambelte USA ah manngetloh a puak ahi hi. Adang gamte tawh kisailo hi.\nIOM pan sisitna\nCO pan thusinna\nIOM pan vanleng ticket cih bangin a dawldawl in USA tun theihna na kisem to khawm ahi hi. A limah ih et ciangin ki nai mahmah a, ataktak in a kum in kingak kha hi.\nKha khat in mi 1200-1500 RSC thudotna ki neiden hi. RSC pan hong kisap ciangin na phone tawh hong kisam ahih mah bangin na phone na laih leh RSC leh UN ah hong zasak pah un. Akawmkal ah zi/pasal/ta nei, zato lum cih bang thu tuamtuam a om leh UNHCR bek ah zasaklo in RSC ah hong zasak hamtang un.\nMin kitaih vai tawh kisai in 2015 kum bei ah ki sam ding lametna om kong cihsa uh hinapin DHS panin bang mah thu hong zasak nailo ahih manin lungduai takin nangak lai un ci hi.\nRSC na phi ciangin <https://casi.rescue.org> tung tawnin na dinmun ettheihna ding password hong kipia ding a tua pan ki enthei den hi. Na Casi sungah ani ding om khin napin phone tawh RSC zum pan hong sap kei uh leh na pai nailoh ding hiphot hi.\nP3 pai zia pen AOR form fill up khit ciangin DNA kisit in tua panin UN pan apaito te mah bangin RSC, DHS, IOM, CO cih bangin abanban in paitoto hi.\nAtawmpen kha khat teh khat vei dawpden ding hoih ci uh hi. Email or lai nong khak uh ciangin na Min, na Card No., Na MY No. leh na Phone No. hong kitel sak mahmah un. Na khak zawh kal 3 sungin thu hong kizasak kik ding hi.\nPu Zokhai (Australia) tawh holimna lawhcing\nJanuary 18 ni sun nai 1-3pm kikal Pu Zokhai tawh ZAM hall ah holimna leh dotna dawnna hun ki nei thei a, mimal 100 kiim hong kihel thei hi. Thu ngai a hong pai mipi khempeuh itna tawh Pu Zokhai in Danpauh (Briyani) khamtakin hong vaak hi. Thu manpha tampi hong hawmkhia, dotna dawnna te lungduai tak a hong dawng Pu Zokhai tung leh hong paikhawm mipite tungah lungdamna kong pulak uh hi.\nMental Health and Psychosocial Support (MHPSS) kimuhkhopna\nUNHCR vaihawmna tawh damlote panpihna dingin vaihawmna Mental Health and Psychosocial Support (MHPSS) January 22 ni-in UNHCR meeting hall ah kinei hi. Hih thu kikupna sungah ACTS, HEI, ICMC, MERCY Malaysia, Taylor’s University School of Medicine, Tzu Chi, UNHCR-CDU, UNHCR-IAD leh Kawlgam pan gambel, galtai bup tangin ZAM zumpi panin palaite thum kihel thei hi. Kikup thute atomin a nuai a teng thum hi.\nHong tung ding April 11-12 sung Para Counseling neih ding hoih kisa hi.\nDamlote adiakin khuak lam damlo te kepna neihbeh lai ding hoih kisa hi.\nThongsung a om damlo te etkolna (Detention)\nThongsung a om damlo te zatui, zaha tawh etkol theih nading lampi zong kivai hawm ding a kha khat teh khat vei et ding hoih kisa hi.\nMalaysia khuahun kidophuai mahmah\nIndonesia Khuapi Jakarta a bomb puakkham huhau in Malaysia gambup zong linglawngta hi. Migilo te’n Malaysia khuapi sungah zong bomb ka puakkham sak ding uh hi cih thu kumpite tungah zasak khin ahih manin tulaitak mun khempeuh ah palikte dim zihziah uh hi. A diakin meileng khawlmun LRT, Bus khawlmun, shopping mall leh mipi tamna khuapi sungte ah palik gaalkap te’n mi khempeuh check ta uh hi. Tua ahih manin laibu na tawi a UN Card na nei ahiphial zongin a kul lua ahih kei leh khua sung na vaak kei zaw in cih thu UNHCR panin hong kizasak hi.\nMigilo te’n bom a puakkhap sak ding uh ciangin mipi omna munah puak kham sak uh hi. Malaysia gamsung mun tuamtuamah tua banga bomb puakkham sak theite hon khat kiman khin hi. A kiman khinte genna ah “Tungsiah lampan thupiakna ngak in a hunzui a gamtaang thei pah lian ding mi tampi tak Malaysia khuapi khempeuh a om khin uh hi” ci uh hi. Tua ahih manin Zomi khempeuh tusungteng a kidawm phadiak dingin deihsakna lianpi tawh ih kizasak hi.\nNew Generation Fire crusade\nHongtung ding 29-31 January 2016, ni 3 sung nitak nai 8:00-10:30 ZCF Canaan Biakinn ah kinei ding hi. Veng tuamtuam panin Bus ki taisak ding a Bus sap donglo ding hi. Zomi akua mapeuh nong kihel na dingun kong zawn uh hi.\nCK Kham 017 232 7897\nPrevious: US gamsung khualzinna pawlkhat – 21\nNext: Naak nak na cia ~ Hau Za Cin


url: =Johan 3 | Siantongluan\nNikodemas a kici Jew mi ulian khat om a, amah pen Farisi a kici mite pawl ahi hi.\nKhatvei zan khuamial laitakin Jesuh kiangah va pai a, "Sia aw, mi khat peuhpeuh Pasian in ompihlo hi leh hih na lamdangte kuamah in bawl theilo ding ahih manin nang pen Pasian hong sawl siapa na hihna ka hong thei uh hi," a ci hi.\nJesuh in, "A mantakin kong genin-ah, mi khatpeuh a suahkik kei leh Pasian Ukna sungah lut theilo ding hi," a ci hi.\nTua ciangin Nikodemas in, "Mi khat a teek khit ciangin bangci suahkik thei ding ahi hiam? A nu sungah lutkikin suakkik thei ding ahi hiam?" ci-in a dot ciangin\nJesuh in, "A mantakin kong genin-ah, mi khatpeuh tui leh Kha Siangtho tawh a suahkik kei leh Pasian Ukna sungah lut theilo ding hi.\nMihing sung panin a suakte mihing mah hi bek a, Kha tawh a suakte pen kha mi ahi hi.\nTua ahih manin, Na suahkik ding ahi hi, ka hong cihna hangin lamdangsa kei in.\nHuih zong a utna peuhpeuhah nung a, a huging na zaktheih hangin koi lam panin hong nung a, koi lamah nung ahi hiam, cih na mu thei kei hi. Kha tawh a suak mite zong tua mah bang ahi hi," ci-in a dawng hi.\nTua ciangin Nikodemas in, "Hih thu bangci piantheih mawk ding ahi hiam?" ci-in a dot ciangin\nJesuh in, "Israel mite sia hinapi-in hih thu thei theilo na hi hiam?\nA mantakin kong genin-ah, kote in ka theihsa uh thu bek genin, ka muhsa uh thu bek teci a pang ka hi uh a, ahi zongin note kuamah in ka thugente uh nong um nuam kei uh hi.\nHih leitung thute tawh a kisai thu kong gen ciangin umlo na hih uh leh vantung thute ka hong gen ciangin bangci up mah ding na hi uh hiam?\nVantung panin a hong paisuk Mihing Tapa keimah simloh vantungah a paito ding kuamah omlo hi," a ci hi.\nMoses in gamlak khuam tungah sumngo gul a khai mah bangin Mihing Tapa zong hong kikhai ding a,\namah a um mi khempeuh nungta tawntung ding hi.\nPasian in leitung mite hong it mahmah ahih manin ama Tapa a um mi khempeuh si nawnloin a hin tawntung theihna dingun a Tapa neihsun a hong piak dongin a hong itna a hong lak hi.\nPasian in leitungah a Tapa hong sawlna pen mawhsakna thukhen dingin a hong paisak hiloin, leitung mite a honkhia dingin a hong paisak hizaw hi.\nAmah a um mite in mawhsak thukhenna thuaklo ding uh hi. Amah a umlote pen Pasian Tapa neihsun umlo uh ahih manin mawhsak thukhenna a thuak khinta uh ahi hi.\nTua bangin mawhsak thukhenna a thuakna uh a hang in: Leitungah khuavak hong tungkhin napi-in a gamtatna uh hoihlo ahih manin leitung mite in khuavak sangin khuamial deihzaw uh hi.\nA gamtat hoihlo mite in a siatna uh a kilatkhak ding utlo uh ahih manin khuavak deihlo uh a, khuavakah pai nuamlo uh hi.\nAhi zongin thumanin a gamta mite ahih leh a gamtatnate uh Pasian deihna tawh kituak hi, ci-in a kilatsak theihna dingun khuavak sungah a pai uh hi.\nHih thute khit ciangin Jesuh leh a nungzuite Judea gamah pai uh a, tua gamah a nungzuite tawh omin mite tui a phum hi.\nTuiphumpa Johan zong thong kia nailo hi. Tua hi a, tui tampi omna Salim khua kiang Ainon kici munah Johan in mite tuiphum a, ama kiangah mite hong pai-in tui a kiphum uh hi.\nTua laitakin biakna vai-in kisian suahna tawh kizomin Johan nungzuite leh Jew mi pawlkhat thu kiseel uh hi.\nTua ahih manin Johan nungzuite a kiangah hong pai uh a, "Sia aw, Jordan Gun galkhatah na om khawmpih ngeipa, ama thu na genna na phawk lai hiam? Tu-in amah in mi tuiphumphum a, mi khempeuh in amah zuan uh hi," ci-in a gen uh leh\nJohan in, "Pasian in hih theihna ding thu pia kei leh kuamah in bangmah hih theilo hi.\nKei pen Khrih ka hi kei a, ama mai-ah a hong kisawlpa ka hi lel hi, ci-in ka genna thu note mahmah in na zaksa uh ahi hi.\nMo pen zinei ding tangvalpa-a ding bek ahi hi. Zineipa kiangah a ding a lawmpa in ama kampau ding bek ngai a, ama awging a zak ciangin nuam mahmah hi. Tua mah bangin tu-in ama hangin ka nuam a, keima lungdamna kicingta hi.\nAmah lian semsem ding a, kei ahih leh ka neu semsem ding hi.\n"Vantung pan hong paipa pen adang khempeuh sangin lianzaw hi. Leitung panin a piang mi pen leitung mi hi a, leitung thute bek mah a gen hi. Tua ahih manin vantung panin a hong paipa ahih leh adang khempeuh sangin a lianzaw ahi hi.\nAmah in a muhsa leh a zaksa thu a gen hinapi-in kuamah in ama thugen umlo uh hi.\nAma thugen a umte pen, Pasian thugen man hi, ci-in a um ahi uh hi.\nPasian in a sawl mipa tungah ama Kha a kicingin pia ahih manin a sawl mipa in Pasian thugente mah a gen ahi hi.\nPa in Tapa it ahih manin ama khutsungah na khempeuh a pia hi.\nTua ahih manin Tapa a um mi peuhmah nungta tawntung ding a, Tapa thu a manglote in nuntak mulo ding a, amaute tungah Pasian heh tawntung ding hi," a ci hi.


url: =Pasian’ lim-le-meel puading Krish nungzuite :: ZOMI DAILY\nPasian’ lim-le-meel puading Krish nungzuite\nposted on 6 June 2016 at 1:57 am Lomkholna: Article, Biakna\nTV Satellite ah ka innkuan un ka et theih zelkhat uh program khat om hi. Tua program pen discovery series hi-in ganhingte’ pianzia hong lak hi. Gamlakah ganhingte’ omzia, pianzia le nuntakzia ahi bangbangin hong lak uh hi. Tuate lakah ka lungsim hong sukha thu khat om a, tua in, gam-ui namkhat ahi hyena thu hi. Tua uite pen a honhonin kithuahin gamtang uh hi. Nungta khawm uh hi. Kumpi nei uh a, anu’(female) hi. A lamdang diakna in sasial ne ganhing ahi sahang nam tuamtuam le humpi nelkai-te in nopneh mengmeng ngamlo uh hi. Amau’ thu tawmin sa manlo napi un midangte’ matsa sutin ne se uh hi. Hih uite pianzia hong lah kawmkawmun a thu zong hong gen kawmkawm uh hi. Tua bangin a gen thute lakpan ka lungsim hong sukha thu khat in bang a hiam cih leh: “Leitung ah a gilo mahmah, a tatsia mahmah leh midangte’n khantawn a mankhop dingin a bawlsia thei ganhing nam nih om a, tua ganhingte’ pianzia pen kitotna khatpeuh a om ciangin, le si-le-nai kisuahna khatpeuh a om ciangin a zo zawzaw in a lelte tungah tatsia mahmah uh hi. A zote in a lelte tungah khang khat a mankhop dingin bawlsia uh hi. Tua ganhing nam nihte in a tunga i gen gam-uite (hyena) le mihingte hi,” ci citciat uh hi. Hih gam-uite in a lelte a mel a siat nadingin a muk khawng pehkhiatsak, a bilkhawng pehkhiatsak cih bangin gamta se uh hi. Mihingte zong tua bang dann mah hi. A zote in a lelte tungah thukhualna neih ding sangin a nuam hetlo, a na velval dingin bawl uh hi, ci hi. Pasian’ piansakte sungah a kibang nih om a, tua pen mihingte le gam-ui ahi hi.\nLeitung galpi nihna a pian ma deuh Germany gam ah Hitler gam makai ahih hunsungin mihing gamtatin gamta lo-in ganhing gamtat-in gamta ahih manin mihing takpi awn guk (6 millions) bawlsia-in thatlum mang hi. Tua bangin ganhing bangin a kigamtat laitakin Pasian mizat Dietrich Bonhoeffer in na gen hi, “Jesuh Khrih pen mihing bangin hong pianna a hang in mihingte ganhing bang loin mihing a bat nading ahi hi,” ci hi. Thu dang khat-in gen ding hi lehang, mihingte in Pasian piak Pasian’ lim-le-meel neih nading ahi hi.\n1. Mihing kimlai Pasian suahnopna in mawhna ahi hi\nMihingte in mihing lungsim neilo-in ganhing lungsim a neihna in thu dang hi peuhmah lo a, Pasian a suahnopna hang uh ahi hi. Piancilna 3na sung en lehang mihingte’ pianzia, lungsim tel takin kimu thei hi. Pasian in Eden huan sungah Adam le Evua na koih hi. Eden huan sungah na khempeuh a kicingin Pasian in koihsak hi. Tua Eden huan nuam sungah a piangsakpa Pasian le mihingte hoih takin kikhawl uh hi. Tua bangin a om uh nuam asak mahmah laitakun mihingte le Pasian a kikholh-khopna uh hong kisia hi. Hih bangin Pasian tawh a kikholh khopna uh a kisiatna pen thu dang hilo-in ze-etna pua zolo uh hi. Tua ze-etna lianpi in ‘Pasian tawh kibang ding’ cih ahi hi. Pasian in mihing dinga a bawl mihing ahi kimlai Pasian suak nuam uh hi. Pasian a suahnopna hangin Pasian tawh kigamlatna-in nei uh hi. Tua ahih manin Pasian tawh kibat- nopna le Pasian suahnopna in mawhna ahi hi.\nPasian a suahnopna hangun a ngah ding a lamet uh bang loin khat-le-khat kimawhsakna hong suakzaw hi. Mihing dinmun ah a om laitakun na khempeuh kilemin a hoih mahmah kimlai Pasian hong suahnop uh ciangun buaina hong piang zaw hi. Banghang hiam cihleh, mihing dinmun ah a om laitakun Pasian bek mah mitsuanin nei uh ahih manun thu dangdangte sangin Pasian bekmah mu uh hi. Ahi zongin Pasian a suahnop uh ciangun mihingte amau-le-amau hong kimuta uh hi. Pasian’ kheging a zak uh ciangun lau-in bu ta uh hi. Khat-le-khat kimawhsakna hong piang ta hi. Ni dangin a ki-it mahmah kimlai mawh kisuan ta uh hi. Khat-le-khat mawhna kizong ta uh hi.\nKhristian nuntakna sungah Pasian i suahnop hun tam veipi om hi. Pasian’ dinmun ah ei-le-ei i kikoih tawm hun tam veipi om hi. Tua bangin mihingte’ sangin eimah a pilpen, a siampen, leh a hatpen-in i kikoih hun pen Pasian’ munah a kikoih ihi hi. Ei kiangah thu-le-la, na khempeuh i khawlsak hun ahi hi. A taktakin ci lehang, ei kiangah thu-le-la a khawl ding hilo a, eima dinmun kheng-in Pasian kiangah a khawl ding ahi hi. Tua bangmahin u-le-nau, beh-le-phung bawng phatna zong ze-etna lianpi hithei hi. Banghang hiam cihleh, vai tampite ah bawngphatna suangin zawhthawh thu tawh thu kinei thei hi. Tua bek hilo-in u-le-nau, beh-le-phung suangin kipaupha thei hi. Tuabang hunte ah i phawk gige ding thu in beh-le-phung pen Pasian munah a koih kihi gige hi. Tua khit ciangin hauhna, liatna zong kisuang thei hi. Hauhna liatna suangin Pasian mun ah ki-om thei hi. Hauhna, liatna suangin kipaupha thei hi. Banghang hiam cihleh, hauhna, liatna pen Pasian mun ah i koihna hang ahi hi. Tua banah i kihelna Pawlpi zong kisuang thei hi. Pawlpi liatna suangin biakna thu vaihawmnate ah thu kinei nuam thei hi. Tua bangin Pawlpi suangin thu neihnopna zong i kihelna Pawlpi pen Pasian bangin a nei kihi thei hi.\nTua ahih manin mihingte in Pasian a suahnopna hangun a nuntakna uh sungpanin Pasian hawlkhia khinzo ta hi.\n2. Mihing dinmun ah a om mihingte ahi ding Pasian’ deihna hi.\nMihingte pen mihing-hihna dinmun mahah a om dingin Pasian hong deihna ahi hi. Daniel 4 sung en lehang, kumpi Nebukhadnezzar pen a kumpi-hihna panin kihawlkhia hi. Tua bangin kumpi-hihna panin a kihawlkhiatna thu pen amah le amah thahat kisa-in vang nei kisa hi. Kiphatsakna leh kiliatsaknate hangin niamkiat mahmah hi. A kisaktheih nading pen Pasian ahi ding kimlai ama’ hihzawhna, sepzawhna sakha hi.\nKamsang Jeremiah sungah, “Mipilte, mihatte, mihaute in a pilna, a hatna le a huahna uh kisakpih kei uh hen. Keimah Topa Pasian hong theihna uh kisak-theihpih uh hen. Keimah in migitna, thumanna leh thutanna sungah a lungdam Pasian ka hihna kisak-theihpih uh hen,” na ci hi.\nAhi zongin mihingte mihing hihna dinmun ah a om uh ciangin Pasian in hehpihin thupha pia a, lamto hi. Kumpi Nebukhadnezzar zong ama’ dinmun kithei-in Pasian’ vangliatna a muh tak ciangin Pasian in kumpiza ah koihkik hi.\n…Anungta tawntung Sangpen Pasian’ min phatin, zahtakna leh minthan’na hih bangin ka pia hi. Amah in a tawntungin uk ding a, a gam in a kip tawntung ding hi… Vantung mite leh leitung mite ama’ khutnuai ahi hi. Ama’ deihna kuamah in nial theilo hi… A bawl na khempeuh a man hi. Amah a tawntungin thuman a, kiphasakna tawh a gamtate a neusak hi. (Daniel 4:34,35).\nSawltak Paul in zong, “A kisathei mite in Topa sungah kisa thei uh hen,” na ci hi (I Cor 1:31; 2 Cor 10:17). Tua ahih manin kisaktheihna pen mihingte’ neih ding pianzia nahi hetlo hi. Thu neihna pen mihingte’ neih hilo-in Pasian’ neihsa ahi hi. Tua Pasian’ neihsa thuneihna pen mihingte tungtawnin Pasian in a zangh ahi hi. Mihingte tungah thu-le-la a kinga ding le a khawl ding hilo-in Pasian tung bek mahah a kinga ding le a khawl ding ahi hi. Ei-le-ei thupi kisa-in mun i kipiak ding hilo a, i nuntakna sungah Pasian mun i piak ding hizaw hi. Tua bangin mun pia lehang Pasian tawh i kilem ding a, Pasian mah in hong lamsang ding hi.\nTua bangin mihing hihna i neih theih nadingin eimah kilian- sak tawmlo-in Pasian mai-ah kiniamkhiat ding ahi hi. Tua bangin kiniamkhiatna a om tak ciangin mihing pianzia a kinei hizaw hi. Kiliatsakna mun ah kiniamkhiatna, kipilsakna mun ah midangte tawh kikholhsiamna, kihauhsakna munah midangte tung diktatna, thuneihna munah midangte lunghihmawhna, aituam phattuam nading ngaihsutna munah thukhualna neih ding ahi hi. Tua bang neihzawhna in Pasian ii hong bawl mihingte’ pianzia neihna hi a, Pasian’ lim-le-mel a pua Khrih Jesuh’ nungzuite ihihna zong ahi hi.\nRev. Go Van Mung\n(1 May 2011 ni-a Cope Memorial Baptist Church, Tedim ah hunzatna a kitomlak ahi hi.) Source: Palai\nPrevious: Vantung lampi Pawl hi kei, Jesu hi ~ Tual Khan Suan\nNext: Ka Thelnah (2) ~ Zam Thuam\nKhuapi sungah nasemin aom nulepa te muhnop manin Bus nuai ah guktuansim\nZomi Thupuak Ciamnuih Correspondence Report ~ Thang Khan Lian\nZolai Simbu Kum 100 Cin Pawi Ah (1) ~ Hau Za Cin\nVondeih Kep Ding – 63 (Pau Khan Kap)\nChristian Hymn te’ tangthu: Ngai Un! Vantungmi’n Lasa\nLamka News Update (10 September 2015)\nKhe 3 nei naupangkhat akhe avalpen ki at khiatsakthei\nGlobal Zomi Alliance (GZA) Committee 15 Member List Taangkona #1\nPasian’ Zia le Tong ~ GS Pau\nKhimzing sungah ~ Khup Lian Thang


url: =Tulai Leitung Thuthang Tuamtuam te Updates (Sep 12) :: ZOMI DAILY\nposted on 13 September 2017 at 6:43 am Lomkholna: Khawmpau, News, World\nLeitungbup ah akideih mahmah ahi Apple Company te bawl iPhone8 led iPhone 8plus te in September 12,2017 ni a kipan kileitheita cihthu Apple Company te in tangkokhia uha, tuakawmmah in Ongtungding November 3 nipan iPhoneX zong kizuakkhia tading ci in taangkokhia suakpah uhhi. iPhoneX peen atawh ihonnopciang aneipa/nu in enziauleh amelthei in kihcngding a asawlbangbang aseptheihteng sempahding cimawk hi.CNN NEWS\nUS gam ah akilaumahmah Hurricane Irma huihpi let guahpi hang in US gam State-5 sung ah mihing 8million in meingahlo uha, Florida State sung bekbekpan 6.2miklion meingahlo uhhi. Hih meite angei abatkik nading in ni-10 bang zekaaitheiding ci in thuneite in September 12,2017 ni in genkhia uhhi.Hih huihpi nawkna hang a sepnabaaina kigawm sumtangtawh tuathileeng $200-300 billion kisumding hi ci in Kumpi lamten ciamteh uhhi.\nNorth Korea Leikhamaangpi Nuih liahliah\nUN Security Council in North Korea khauhtak in gawtding cihthu thukimna Vote tawh September 11,2017 ni in khentat uha, Gawtding lam in atawmzaw thukimnatawh kipak uhhi. Thukhensatna aneihna uh North Korea Leikhamaangpi Kim Jong Un let agaalkaap Maangpite in TV pan na en uha, Kongmuak uhh ci in aBiangtuilellal puakkham dekliang in nuibuabua hi. UN ten thuakkhak ngeinaaivetloh uh hamsatna gimna kapia ding hi ci in September 12,2017 ni in Kim Jong Un in US zingvaimuakna pia hi.BBC NEWS\nUN Khawmpi ah Kawlgam Kala te Vaai\nOngtungding September 13,2017 Ni Ciang UN Khawmpi sung ah Kawlgam Rkhaing gam a Mivomte vaai nasiatak in kikupna neitading uhhi. UN inbel Kawlgam in Nga gubuah bang in Mivomte alomlom in that uha guulsih thaamsih in sizihziah hi ci in September 11 ngawh uha, Kawlgamlampan bel hihkei ung ciphot uhhi. Zingciang muhnop kha in teh.VOA NEWS Lungdam, Thang Khawm Pau\nPrevious: Kawlgam abuaisak dingin alutsawm Pakistan migilo khatin Photo kikhahkhia\nNext: A siangtho bangmah neihlohna ~ Dim Lun Zam


url: =Kum 26 aphapan numeikhat avun guaigawp in piteek tawh kibang, Model sepsawm :: ZOMI DAILY\nposted on 9 July 2017 at 4:23 pm Lomkholna: News, Sawltak, USA, World\nSara Geurts kici kum 26 aphakhinpan numei khatpen mituamdiak mahmahkhat hi a, leitung ah amahdan Dermatosparaxis Ehlers-Danlos syndrome (EDS) natna angah mi 12 bekbek om kici hi.\nDermatosparaxis Ehlers-Danlos syndrome (EDS) pen akumtawh kituaklo in vut guaigawp natna namkhat cihding ahihi.\nSara Geurts pen USA, Minnesota State sung aom Minneapolis City pan ahihi. Akum tawmlai mahmah himah taseleh avun tongawp, guaigawp in piteek bangliang hi.\nAbeisa tawlkhatsung amahzong mite muhding utlo in, apumpi kiselcip in, apumpi avun aton deldal te maizumpih in huamahmah cihi. Ahi zongin tu’n alungsim kikhel in, alunggulh mahmah asunmang “Dream” ahi Model sepding ki pankhiangam taktak ta hi. Modelling Career kipanding in Los angeles zuanin kithawi khiata hi.\nAma genkhiatna ah hih atuamdangdiak avun natna pen kum 7 aphakkhawng in kithei pianpianta a, kum 10 acin taktak ciangin huaisiata cihi.\nSang akahlai, High School asinlai in maizum ahih manin midangte muhsak lohding in kaselcip cihi. Midangte’n navun abangci ahiam ci’n hong dotdot seseding ka utkei hi ci’n genkhia hi. Tamveipi kanatna genkikkik dingzong kalung duailo cihi.\nKakum atamsemsem ciangin kavun tepen huaisia semsem hi. Midang te maiah kavun hangin nopmawh kasa mahmah hi. Ka innkuanpih leh kalawm kagual te’n ahihleh hong panpih mahmah uh a, tha hongpiaden uhhi. Ahi zongin kavun kamudah mahmah hi.\nAhi zongin midang nungak te’n apumpi adawk theithei nikten puansilh azat uhciang in, keilah lukhamtuam bangin kapumpi in kituamcipden ci’n kalung neumahmah cihi.\nVideo: 26-Year-Old Model Wears Her ‘Wrinkles’ With Pride: BORN DIFFERENT\nAhi zongin kum 22 aphak ciangin alungsim puakzia hongkikhel in, amahleh amahzong kapumpi kamuhzia kalaih theita cihi.\nKa nuntakna pen khualzinbang hileng lampi hamsa mahmah a, ahi zongin hongki panpih mahmah ahih manin tu’n kapumpi kamuhzia kaki lumlet saktheita cihi.\nNidang in kapumpi tuamcip, selcipden himahleh tu’n kapumpi tungah kaneihlianpen, ahoihpen ahihleh kavun te hi kaci theita cihi.\nRelated: Alauhuai Skin Cancer thu leh theihding pawlkhat\nHihbangdan vun aneipen leitung ah mi 12 bek aom hi a, kavun te akai lihliahzia tepen khutsiamna Arts himai lohiam, “It’s amazing” kaci theita cihi.\nPasian hongbawl bangbang ih pumpi tawh ih lungkim theihding pen athupi mahmah himawk hi. Sawltak #zomidaily\nPrevious: Italy gamsung ah innkhat kicim in mi 8 in sihlawh\nNext: Malaysia, Penang sung aom Plastic Factory khat meikanggawp\nMalaysia, Terengganu ah Operasi kibawl in gamdangmi 20 kiman\nBangladesh ah naupang suakcil khat kum 80 valkhinding tawh kibang ~ ZD\nZIUSA in Pa Lian Za Pau’ luang phamna bawl ding\nZogam tangthu a tomin ~ Rev. Khup Za Go\nKhensatna mann anei Damiah bupa\n2016 pan 2020 Chin State Budget thu


url: =Koi ci leh gupna kitaan kik thei ding hiam?(5/16/2021) – Zomi Agape Church Inc\nKoi ci leh gupna kitaan kik thei ding hiam?(5/16/2021)\nZomi Agape Church Inc > Zomi Agape Church Blog > General > Koi ci leh gupna kitaan kik thei ding hiam?(5/16/2021)\nMay 29, 2021 by Mary San General, Hunzatna\n1.Koi ci leh gupna kitaan kik thei ding hiam?\nPianthak maa in bang mawhna lian pen hiam?\nPianthak khitciang bang mawhna liapen hiam?\nJames 5:19-20 Sanggamte aw, note khatpeuh thuman lampi panin pialkha-in, adang khatpeuh in thuman lampi-ah a tun pihkik theih leh, 20tua bangin a khial mite lam manah a tunpihkik mipa in a khial mite a sih nading panin honkhia-in, mawhna tampi a mai nadingin na a sempa ahihna thu na phawk un.\nLampial i cih te koi cidan te hiam?\n2. Gal 1:6-9 A hong hehpihna tawh Khrih hangin note a hong sam Pasian nusiakik pakin lungdamna thudang khat na sang malam na hih manun lamdang ka sa mahmah hi. 7A taktakin ci lehang lungdamna thu adang a om hi lo a, mi pawlkhatte in note’ lungsim hong toknawi-in, Khrih hanga lungdamna thu hei-in thudang tawh laihnuam uh ahih manin, tua amau’ deih thu pen lungdamna thu a cihsak mawkmawk ka hi hi. 8Note tungah ka hong hilhsa uh lungdamna thu tawh a kilehngatin, kote a kipan vantungmi dongin thudang a hong hilh a om leh tua a hong hilh mipa hell khuk sungah tung ta hen! 9Ka hong gen ngeisa mah bangin ka hong gen kikin-ah: Note’ sansa lungdamna thu tawh a kilehngatin thudang a hong hilh mi peuhpeuh hell khuksung tung ta hen!\nKhazih hehpih na thupha sung ah hong sam Pa, Taisan in lungdam na thu, Tuam dang khat ah (Another Gospel) hun tomka sung in na kihei khiat uh lamdang kong sa hi\nTua lungdam na thu, Tuam Dang khat in lungdam na thu tak tak hi lo in khazih lungdam na thu, a sia sak nuam mi pawlkhat in note hong tok nawi na uh a hi hi.\nA hih hang in ko te mah mah ka hii uh a, Vantung pan a hong pai vantung mi khat a hi zong in kote hong hilh sa lungdam na thu a hi lo, lungdam na thu tuam dang khat peuh peuh hong hilh a om leh tua mi in hell khuksung ah tung ta hen\n3. Gal 1:9 Ka hong gen ngeisa mah bangin ka hong gen kikin-ah: Note’ sansa lungdamna thu tawh a kilehngatin thudang a hong hilh mi peuhpeuh hell khuksung tung ta hen!\nKa hong gen ngei sa mah bang in ka hong gen kik in ah note sansa lungdam na thu tawh a ki leh ngat, lungdam na thu,Tuam dang khat hong hilh mi peuh peuh hell khuk sung tung ta hen.\nSisan bulphuh lo (Acts 16:31)\nAgreement – Covenant – New Testament\nPanglong agreement – Rainbow – Gen 12:1-3(Unconditional)\nSabbath- The teaching of Jesus and Disciples- Tuiphum na\nKamtuam, Thukham , Sanin leh Sasiang\n1korin masa 11:25 Tua mah bangin nitak an a nekkhit uh ciangin hai la a, “Hih hai sunga om leenggahzu pen keima sisan tawh a kikipsak Pasian’ thuciamna thak ahi hi. Hih bangin na dawn simun, kei na hong phawk nadingun na dawn un,” ci hi.( In the same way, after supper he took the cup, saying, (This cup is the new covenant in my blood; do this, whenever you drink it, in remembrance of me)\nHih hai in note tawh kiciamna thak ka sisan hi hi.\nHebru 9:15 Thuciamna masa in a huamkhak mite, a mawhna panun a suahtak theih nading uh ngeina om pen a si suak khinta ahih manin, Pasian’ sap mite in a ciamsa tawntung thupha a ngahtheih nadingun Khrih in thuciamna thak a hong vaihawm ahi hi. ( He is the mediator of the new testament)\nA mah (Zeisu ) in Thuciamna thak Palai a hi hi.\nGal 1:6-9 khazih hehpihna thupha sungah hong sam pa,taisan in lungdam na thu,Tuam dang khat ah (another gospel) hun tomkal sung in na kihei khiat uh lamdang kongsa hi. Tua lungdamna thu,Tuam dang khat in lungdam na thu taktak hi lo in khazih lungdam na thu,a siasak nuammi pawlkhat in note hong tok nawl na uh a hi hi. A hihhang in kote mah mah kahii uh a,vantung pan a hong pai vantung mikhat a hi zong in kote hong hilh sa lungdam nathu a hi lo,Lungdam na thu tuam dang khat peuhpeuh hong hilh a om leh tua mi in hell khuksung ah tung ta hen.\n4.Gupna taan theih na\nGal 3:1-4 Galati mihaite aw, singlamteh tungah Jesuh Khrih a sihna thu teltakin na theihsa uh ahih manin kua’ khemsa-in hici thei mawk na hi uh hiam? 2Thukham na zuihna hangun Pasian’ Kha Siangtho ngah na hi uh hiam, ahih kei leh lungdamna thu za-in na upna hang uh hizaw ahi hiam? 3Pasian’ Kha Siangtho tawh na patkhit uh ciangin nomau’ thatanghat thu tawh khup a sawm ding zahin hici hai lawmlawm na hi uh hiam? 4A beisa huna na tuahsa uh thute khempeuh a mawkna suakkhin zen ding ahi hiam? Tawmkhat beek phattuamna hong pia thei tei dingin ka um hi.\nGalati mi hai te aw, singlaam teh tung ah Zeisu khazih a sih na thu tel tak in na theih sa uh a hihman in kua khemsa in hi ci thei mawk na hi uh hiam?\nThuman thutak na up loh na ding un kua in hong Bumhia hiam?\nThukham na zuih na hang un Pasian Kha Siangtho ngah na hi uh hiam?\nA hih kei leh lungdam na thu za in na up na hang uh hi zaw a hi hiam?\nPasian kha siangtho tawh napat khiat uh ciang in no mau tha tang hat na tawh khup a sawm ding zahin hi cia hai lawm lawm na hi uh hiam?\nA beisa hun a na tuaksa uh thu te khempeuh a mawk na suak khin zen ding a hi hiam?\n5.Pianthak maa leh Pianthak khit Dawi mangpa nasepna\n1Peter 5:8-9 Note pilvangin khua phawk un. Na gal uh ahi Dawimangpa, humpinelkai bangin a nektheih ding zongin vak kawikawi hi. 9Leitungah thu um dang khempeuh in zong note’ thuak mah bangin a thuak ahihna thu thei unla, na upna uhah kipin Dawimangpa na nial un.\nNa galpa uh a hi, Dawimangpa in a valtum ding mi zong in humpi nelkai hawk bang in a vak kawi kawi hi, tua a hih man in na pumpi uh ki uk unla, ki ging sa in om den un, Leitung mun tuamtuam a om, na sanggam te uh zong tua bang in thuak uh hi cih thei unla, Dawimangpa dal in upna tawh ding kip un.\nNa pianthak maa in na khamit hong humcip sak ding a,Na pianthak khit ciang in na lamphial theihtheih na ding in hong bawl ding hi.\nSya Tuang khaw Pau – Sya Gul Khaw Pau – Sya Nang Sian Pau\nGood church – Good Pastor mah mah uh hi.\n6. Ni leh Kha thupi sak luat na\nGal 4:10 Note in nite, khate, hunte, kumte a kipan pawi tuamtuamte limtakin tan ding na hah ngaihsut mahmah uh hi.\nNote in Nite,Khate,Hunte leh Kumte a ki pan pawi tuamtuam te limtak in tanding na hah ngaisut mah mah uh hi.Tua a hih man in note a ding in ka na sep na khempeuh, a mawk na suah khak ding, ka hong lung hih mawk sak mah mah hi.\nSabbath tang te le sunday tang te lamdan na\n7. Laisiang tho gen kholh na\nMatt 24:11 Kamsang kineihkhem mi tampi hong piang ding a, mi tampi tak umkhialsak ding uh hi.\nZuau thei kamsang tampi hong piang ding uh a , mi tampi a khem ding uh hi.\nMatt 24:24 Bang hang hiam cih leh Khrih a kineihkhemte le kamsang a kineihkhemte hong piang ding a, ahih zawh leh a teelsa mite nangawn a khem nadingun lim le nalamdang lianpipi hong bawl ding uh hi.\n8. Laisiang tho gen na\nMangmuhna 22:18-19 Keimah Johan in hih laibu sungah a kigelh thu a za mi khempeuh ka hong hilhkholh nopna panin: A thu a behlap na om uhleh Pasian in zong hih laibu sungah a kigelh gimnate note tungah hong behlap ding a, 19hih laibu sungah a kigelh thute a hemkhia na om uhleh Pasian in zong hih laibu sungah a kigelh nuntakna singgah le Khuapi Siangtho sungah na ngah ding uh hamphatnate note kiang panin hong hepkhiatsak ding hi.\nHih laibu sung ah, a ki gelh kamsan na thu, a za mi khempeuh, ka hong hilh kholh nop na panin, a thu a behlap na om uh leh Pasian in zong hih laibu sung ah a ki gelh gim na te note tung ah hong behlap ding a, hih laibu sung ah a ki gelh thu te a hemkhia na om uh leh Pasian in zong hih laibu sung ah a ki gelh nuntak na singkung leh khuapi siangtho pan in na ngah ding khempeuh uh, lakkhiatsak ding hi.\n9. Thuciam na sisan neu sek\nHebru 10:29 Tua bang ahihleh Pasian’ Tapa a simmawh, mawhna a hong maisak Pasian’ thuciamna sisan a thudon lo, Pasian’ hehpihna a hong puak Kha Siangtho a hehsakte’ thuak ding bangzah takin lianzaw kan ding ahi hiam?\nTua a hih leh Pasian Tapa a khe tawh tuancil in, amah a siangtho sak thuciam na sisan (Testament) neu ngaisut in hehpih na thupha a pia,khasiangtho a simmawh mi in bang zah in a lian zaw dan tat na thuak zaw kan ding a hi uh hiam>\nSinglaamteh tung leh Singlaamteh nuai\nTuiphum na – Kamtuam pauna – Sabbath leh Sunday\nGamtat hoihna – Laamna – Kumpipa\n10. Lenggah tuithak pen Savun um lui sungah thun lo ding\nMatt 9:17 Kuamah in savun um lui sungah leenggahzu thak thun lo hi. Kithun leh a savun um phukham ding a, a leenggahzu bua-in a savun um zong a sia a suak ding hi. Leenggahzu thak pen savun um thak sungah kithun bek hi. Tua ahih manin a nihin a sia om lo hi,” ci-in a dawng hi.\nRom 11:6 A teelna ah mite’ nasepna bulphuhin a teel hi loin ama dikna hangin a teel hizaw hi. Pasian in mihingte’ nasepna bulphuhin a teel hileh Pasian’ dikna pen dikna kici thei lo ding hi.\nHehpih na hang a hih leh gamtat na hang a hi kei hi,gamtat na hang a hi leh hehpih na hang a hi kei hi.\n11. Thuman lampi pan a pial te kisik kik theih na ding lampi om nawn lo\nHebru 6:4-6 A tawpkik khinsate a kisik kik nadingin kibawl zo lo hi. Pasian’ khuavak sungah amaute om khinin, vantung nopna ciam khinin, Kha Siangtho ngah khinin, 5Pasian’ thu a hoihna phawk khinin, a hong tung ding vangliatna thu zong thei khin uh ahih manin, 6amaute a tawpkik leh, amau utthu tawh singlamteh tungah Pasian’ Tapa thatkikin a zumhuai dingin a pholak kikkik suak uh ahih manin a kisik theih nading uh lampi om nawn lo hi.\nBang hang hiam na cih uh leh a mau te khat vei Pasian khuavak sung ah omngei khin uh hi. A mau te vantung letsong zong ciam ngei khin uh hi. A mau te in kha siangtho zong a sang ngei khin sa te a hi uh hi. Pasian thu a lim na leh a hong tun ding vang liat na thu zong, a ciam khin sa te a hi uh hi, tua khit ciang in a mau te in a upna uh taisan uh hi. Amau pen a ki sik kik ding uh hi thei nawn lo hi. Bang hang hiam cih leh Pasian Tapa singlamteh tung ah khailum kik in a selpho kik uh suak a hih man in ki sik theih na ding uh lampi om nawn lo hi.\n1 Peter 2:1-3 Tua ahih manin gitlohna, zuauna, kineihkhemna, huaihamna, le kigensiatnate na omsak nawn kei un. 2Naungek suakcilte na bang unla, note khangto-in hotkhiatna na ngahtheih nadingun kha thu tawh kisai nawizu siangtho duh belin na nei tawntung un. 3Bang hang hiam cih leh note in Topa’ hoihna thu na thei khinzo uh hi.\nMawh na pen ki sik kik thei – Dawi 7 lut – A kitam sa maan\nUPC – SDA\nJames 5:19 Sanggamte aw, note khatpeuh thuman lampi panin pialkha-in, adang khatpeuh in thuman lampi-ah a tun pihkik theih leh, 20tua bangin a khial mite lam manah a tunpihkik mipa in a khial mite a sih nading panin honkhia-in, mawhna tampi a mai nadingin na a sempa ahihna thu na phawk un.


url: =LESSON 7 MAY 7-13 ABRAHAM TAWH THUCIAMNA ~ MUC\nLESSON 7 MAY 7-13 ABRAHAM TAWH THUCIAMNA\nABRAHAM TAWH THUCIAMNA\nTu Kaal Sung Sim Ding: Pian.15-19:29; Rom. 4:3, 4, 9, 22; Gal. 4:21-31; Rom 4:11; Rom. 9:9; Amos 4:11.\nKAMNGAH: “Ahi zongin Abram in a geninah ‘Topa aw’ Bang hong pia idng na hi hiam? Ta nei lo-in ka om uh hi; ka innluah ding pa pen Damsascus khua mi Eliezer hi ding hiam? Pian. 15:2.\nPian. 15 kipatna-ah a thupi mahmah thu khat kipulaak hi; Pasian in Abraham tawh thuciam a bawl hi. HIh Abraham thuciam in a nihvei-na thuciam hi; Noah tawh khat vei thuciamna om khin hi. Noah tawh a thuciam bangin Abraham tawh thuciamna sungah zong namdangte zong a kihel uh hi. Abraham tawh thuciam in tawntung thuciam hi-in, minam khempeuh ahong sapna ahi hi (Pian. 17:7, Heb. 13:20).\nAbraham nunna in lau-na le nuihna tawh a kidim hi. Abram in a lau hi. (Pian. 15:1), tua laitak mahin Sarah (Pina.18:15) le Hagar (Gen. 21:17 zong a lau uh hi. Abram nui hi (Pian.17:17); Sarah Pian. 18:12), le Ishmael zong a nui uh hi. (Pian. 21:9). Hih thu in mihing khuaphawk theihna ngaihsut theihna le itna thute hong hilh hi. Abram in Sodom khua mite kihotkhiatna dingin vei mahmah hi. Amah in Sarah, Hagar, le Lot a it pha diak hi. Abraham in gamdang mi thumte tungah a cinghtat mahmah hi. (Pian. 18:6). Hih thu-ah Abram cih min in thupina le zahtakkai-na gawmkhawm hi. Ama min kikhelna Abraham a khiatna in minam tampite pa cihna hi (Pian.17:5). Tua hi-in Pasian in leitung mihing khempeuh tungah a bawl nop thu pulaak hi bek tham lo-in Abraham tungtawnin a sep ding thute a pulaak hi.\nABRAHAM NEIH UPNA\nPian 15:1-21 le Romans 4:3, 4, 9, 22 sim in. Koi bangin Abram in upna tawh nuntakna cih hong hilh hi lo hiam? Pasian in Abram sep ding asawl thu in bang thupina nei hiam?\nAbram tawh thuciamna tawh kisai-in Pasian dawn masak bel in gamh luah ding vai hi (Pian.1-3) Abram in tapa khat nei ding a, tua in gamh luah hi ding hi. (Pian.15:4). HIh kammal mah kamsang Nathan in Messiah hong pai ding a ulaakna-ah kimu thei hi (2 Sam. 7:12). Abram tungah kigenpha kikkik hi. amah in TOpa a um hi. (Pian.15:6), bang hang hiam cihleh amah in Pasian kamciam in ama hoihna tungtawnin a tangtung ding hi lo hik, cih a thei hi. Ahi zongin Pasian dikna tungah kinga-in a tangtung ding ahihna a thei hi (Pian.15:6; le Rom. 4:5, 6 enkak in).\nAbraham thuciam in tua hun lai-in zong alamdang phadiak khat hi. Nidang Egypt mite in zong nusian Maat gamtatna siksanin mi dik le mi dik lo a khen uh hi. Nusian in hehpihna thei, amaute honkhia thei hi, cih upna a nei uh hi.A thu bulpi-ah i mawhnate hangin Khrih hong sihna hi. Mihing in hehpihna tawh hotkhiatna a ngah hi; dikna in Pasian hong piakkhong ahi hi. Tua in meihal biakpiakna tawh kipulaak hi. Hih meihal biakpiakna in Abram tungah a tuam thupuak nei hi. Meihalna tau tunga sa kikoihte vasate in a nek loh nadingun Abram in tua vasate a hawlkhia hi (Pian. 15:9-11); a khiatna in Abram suan le khakte in kum zali sung saltang ding uh hi. (Pian.15:13), ahih kei leh khangli sunga bang saltangin a om ding uh (Pian. 5:16). Tua ciangin a khang li-na sung panin Abram in suan le khk nei ding a, a suan le khakte khat in inn hong ciah pih kik ding hi. (Pian. 15:16).\nA nunung pen meihal biakpiakna in thupi mahmah hi. “Meihalna singkhuah in thuciamna sa khennihte kikaalah kikoihin akuang kuang hi.” (Pian. 15:17). Hih a lamdang biakpiakna in Pasian in a thuciamna kamciamte tangtungsak ding ahihna pulaak uh hi; Abram tungah a kamciam bangin a suan le khakte luah ding leitang a pia hi (Pian. 15:18).\nKhapsa Gam gamgi in ‘Egyptgam gunpi panin gunpi lian Euphrates’ dong huam hi. (Pian. 15:18) Hih in Eden Huan hong phawksak hi.(Pian. 2:13, 14 tawh enkak in). Hih genkholhna in Paikhiatna Israelte teenna gam zuanin a pai-na uh gamsangin tangzai zaw hi. Hih genkholhna agalmuh thei uh hi. Abram suna le khakte in Canaan luahin a omna uh in hun nunung ciangin Pasian mite kihotkhiatna a hong ngaihsunsak hi. Tua ciangin amaute in Eden Huan zuanin a hong ciahkik ding hi.\nKoi bangin Khrih le Ama dikna in eite kihotkhiatna dingin i lametna hi thei hiam? I gamtatnate siksanin simtoto hi lehang bang i tung ding hiam?\nPian. 16:1-16 sim in. Pasian in Abram tungah na suan le khakte tampi pha ding hi, ci-in kamciam piakhin hi mah taleh, Abram in Hagar tawh ta nei dingin a khenna-ah bang thupi om hiam? Hih numei nihte in upna thu-ah bang limcing uh hiam? (Gal. 4:21-31)\nAbram in Pasian kamciam muanlahna aneih ciangin(Pian 15:2), Pasian in a kamciam bangin tangtungsak ding ahihna a pulaak phapha hi. Tu-in kum sawm khit ciangin Abram in ta nei lo-in a om lai hi. Pasian in a genkhit zawh hun sawtpi pai khin a, Abram in tua kamciam tangtung nawn lo ding hiam ci-in a ngaihsun hi: Sarai tawh ta neih ding piang thei nawn lo hi ding hi, ci-in a ngaihsun hi. A zi Sarai zong lamet bei-in a om hi. Tua ciangin Sarai in, tua hunlai mite gamtat zui-in naubu-kawm ding a ngaihsunta hi. Sarai nasem nu Hagar tawh ta nei dingin a pasal a sawl hi. Abram in Hagar tawh ta hong nei takpi uh hi. Mihing in hoih a sak bangin a sepnate Pasian kamciam upna sangin man nei lo zaw veve hi. Sarai le Abram kizopna in Eden Huan a Adam le Eve hong phawksak hi. A kibatna mun uh zong om hi. Eve bangin Sarai in zong a gamtang hi. Kammal zat a kibang zong aom hi. (“sawlmang,” “la in” le “pia in”). Hih bangin gamtatnate Pasian geelna tawh kituak lo hi. Hih tawh kizomin sawltak Paul in gamtatna le hehpihna a pulaakna-ah hong genkik hi (Gal. 4:23-26). Anihin kibang ahi hi; agah zong kibang hi:Pasian geelna kihel lo mihing hanciamna tawh kingah thaman in buai-na a piangsak hi. Tua bangin mihing hanciamnate-ah Pasian kihel lo hi. Sarai in Pasian thu gen a, Pasian mahmah gen ngei nai lo hi. Tua bang mahin Pasian in amaute tungah thugen ngei lo hi.Hih thu-ah Pasian kihellohna ciaptehhuai thu khat hi.\nTua ciangin Pasian in Hagar tungah kilang hi; Abram inn sungah amah bek omlai hi. Lamet loh thu piang in Pasian ompihna a kilangsak hi. Mihing in Pasian lo-in bangbangin a hanciam hi mah taleh Pasian in amaute a ompih hi. “Topa Vantungmi” cih kammal in (Pian. 16:7) Topa(YHWH) mah apulaak kammal hi(Pian. 18:1, 13, 22). Hih thupiangah Pasian in lampi honsakin Hagar tungah tapa khat na nei ding hi, ci-in a pulaak hi; tua ciangin Hagar in Ismael a nei hi; a khiatna in Pasian in hong za hi, cihna ahi hi. (Pian.16:11). Hih thu tawpna in ‘za’ (shama) cih kammal tawh a khawl hi. Hih in tangthu kipatna hong phawksak hi. Abram in Sarai gen bangin a sem (a ngai hi) hi. (Pian. 16:2).\nAbram bangin bang hangin khialhkhak ding ol mahmah hiam?\nABRAHAM TAWH THUCIAMNA LIM\nPian. 17:1-19 le Romans 4:11 sim in. Vunatna in thu upna-ah bang thupina nei-in bang hong hilhkholhna ahi hiam?\nAbram in Pasian kamciam a muanmawhna thu Pian. 16 sungah kimu thei hi. HIh thu in Pasian tawh a khualzinna kitatna hong suak hi. Hih hun sungin Pasian hopihna bangmah om lo hi. Hun sawtpi khit ciangin tu-in Pasian in Abram a hopih hi. Pasian in Abram tungah a kamciamte a pulaakkik hi. A kamciam bangin tangtung ding ahihna thu zong a hilh hi. (Pian. 15:18). Tu-in Pasian in tua thuciamna sungah bang thute kihel hi, cih a gen hi.\nLai siangtho thuthuk kan mi tampi in vunatna a khiatna kikupna tampi nei uh hi. Bang hang hiam cihleh vunatna-ah sisan luanna zong kihel hi (Pai. 4:25); Vunatna in meihal biakna siksanin adeihna i tel thei ding hi. Dikna a hong kipiakna thu hong hilh hi.( Rom. 4:11 tawh simkak in) Tua banah thuciamna a kipsakna zong hi; tua thuciam in Messiah hong khang khia ding hi, cih genkholhna masa pen hong phawksak hi. (Pian.17:7 le Pian. 3:15 simkak in). Hihte in Abram tungah kipia kamciam in Jew mi suahna sangin tangzai zaw ahihna hong hilh hi. Tua thuciamna-ah minam khempeuh hotkhiatna kamciam zong kihel hi. Hih kamciam in tawntung thuciamna hipah hi. (Pian. 17:7) Hih in Messiah hong khangkhiatna a pulaak hi. Khrih hong sihna in upna tawh tawntung nunna a hong ngahsak hi. (Rom. 6:23 le Titus 1:2 tawh simkak in).\nTheihhuai thu-ah tawntung kamciamah Abram le Sarai min kikhelna zong kihel hi. Abram le Sarai in tu-a a nunzia uh pulaak hi-in, Abram cih in “A kilamdang pa” cihna hi-in Sarai in “ ka kumpi nu” cihna hi. Abraham a khiatna in “minamte pa” cihna hi-in Sarah in mi khempeuhte kumpinu” cihna hi. Tua tawh kitonkhawmin Isaac ( Amah a nui ding hi) cihna hi-in Abraham nuihna hong phawksak hi.(Pian.17:17); tua nuihna in uplahna le lamdangsakna hangin nuihna hi. Bang hangin nuih hi taleh Abrahm in\nTopa a um hi; a upna hangin kamciam a ngah hi. Amah in upna le muanna tawh a nungta ding hi.\nKoi bangin Abraham bangin muanlahna i neih khak ciangin upna tawh kalsuan veve thei ding i hiam? Muanlahna tampi om phial taleh bang hangin upna khahsuah loh ding thupi ahi hiam?\nVunatna nunung penah Ishmael bek hi lo-in Abraham tapa khempeuh zong kihel hi. (Pian. 17:23-27). “Kol” cih akhiatna in “ khempeuh” “ mimal” cihna hi-in Pian. 17 sungah li vei bang kipulaak hi. (Pian. 17:23, 27). Hih thu siksanin Abraham in a ngah ding kamciam tapa Isaac zong vunatna anei hi.\nPian.18:1-15 le Romans 9:9 sim in. Abraham zindo siamna panin nuntakpih ding bang thu na mu thei hiam? Koi bangin Abraham zindo siamna Pasian in dawngkik hi.\nAbraham in tua khualzinte a theih ngei mite maw, theih ngeihloh mite hiam cih kitel lo hi. (Heb. 13:2), amah in tua khualzinte Pasian kihel bangin a ngaihsun hi. Amah in suun nisatna a puan buk mai-ah tu-in a om hi (Pian. 18:1). Sehnel gamah khualzin mi tawm hi. Amah in tua khualzinte muak ding a lunggulh hi; Abraham in tua hunin kum 99 cing khin hi. Amah in tua khualzinte lakah mi khat “Adonai” ci-in a sam hi (ka Topa) a ci hi (Pian. 18:3); hih min in Pasian min khatin kizang hi. Amah in a zinte nek ding an manlang takin a bawl hi. (Pian. 18:6, 7). Amaute gei-ah dingin om a, a zinte kitangsap bangbang pia dingin akiging hi (Pian. 18:8).\nTua vantung khualzinte tungah Abraham zia le tongin zindona-ah etteh thamcing mahmah hi. (Heb. 13:2). A taktakin Abraham lungsim puak in zindo- siamna ah a thupi khat hi. Zinte zahtakna le limbawlna in gamtat hoih hi bek tham lo -in Lai Siangtho hong hilhna-ah zindo siamna in biakpiakna khat hi , cih hong hilh hi. (Matt. 25:35-40 simkak in). Pasian in gilkial dangtakte sangin khualzinte kitangsapna donzaw ding hong hilh hi.\nLamkhat panin Pasian hehpihna le itna in mihingte hong kepna le a khualna lian mahmah hi. Hih Pasian hong kilaakna in Khrih hong pai ding a pulaak hi (Pian. 18:10). Amah in vantung vangliatna khempeuh nusia-in mihingte sila ding le honkhia dingin mihingin hong pai hi. (Phil. 2:7, 8). Topa in Abraham nungah Sarah busim a mu hi (Pian. 18:10) Ama ngaihsutna sung tawng dong amu hi (Pian. 18:12). Topa in Sarah nui a thei hi. “Nui” cih kammal in a nunung pen kipulaak kammal hi-in, Topa kamciam a uplahna hangin nui ahi hi.\nGilkial dangtakte sangin khualzin mite kitangsapna a pia zaw hi, cih thu ngaihsun in. Bang hangin zindo siamna in thupi hiam?\nSODOM AH LOT\nPian. 18:16-19:29 sim in. Koi bangin Abraham genkholhna in Lot tungah a masuan a pulaak hiam?\nAbraham tungah tapa pia ding cih Pasian in kamciam a pia kikkik hi. Hi mah taleh Lungdamna thu zak nopsa uh hi mah taleh Lot thuak ding thute Pasian tawh a kikum khawm uh hi. Pasian in Abraham tungah Ama deihna pulaak bek tham lo-in migilote adingin mawhthumna a nei hi. Hebrew tawh kigelhna-ah “ Topa mai-ah dingin a om hi,”’ cih thu in thungetna nam khat hi pah hi. (Pian.18:22) Abraham in Pasian to-in Sodom honkhia dingin a kuun hi. Tua khuapi aah Lot a teng hi.\nMidik sawm om hi leh Topa in Sodom khuapi a honkhia ding hi. Ahi zongin tua khua-ah midik sawm omzo lo hi. Vantungmi nihte in lauhuaina vauhilhkholhna a nei hi. (Pian 19:1-10); Sodom mite in siatna le gitlohna tawh kidim uh hi. Sodom in kisiatna tawh kidim khuapi hi; a kim le paam mite in zong Sodom panin a kisuan khia mite ahi uh hi. (Pian. 15:16).\n“Tu-in Sodom kisiat ding hu hong tungta hi. Sodom khua tungah suksiatna meilompi aom hi. Ahi zongin mihingte in tua nate amu kei uh hi. Vantungmite in Sodom susia dingin sawlna ngah ahi uh hi.Mihing in ahihleh gualnopna le nopsakna bek a mitsuan uh hi. Damdamin khuamial hun hong tunga , ithuaina le bitna tawh kidim khuapi in kisiatna tawh kinai semsemta hi. Zan khuavot hun hong tungin Sodom khua mite in gualnopna le amau huaihamna ding bek mitsuanin khua sung lampite-ah paisuk paito-in buai mahmah uh hi.” Ellen G. White, Patriarchs and Prophets, pp. 157, 158.\nA tawpna-ah Pasian in Lot, a zi le a tanu nihte bek a honkhia thei hi. (Pian. 19:15), sawm ii lang dektak hi. A makte in Lot zolna thusim lo ahih manin khua sungah a om suak uh hi. (Pian.19:14).\nA hoih a etlawm khuapi in a kisia hi ta hi. Hebrew tawh kigelhna-ah “hafakh,” a khiatna in “Kilawntal,” “ kilumlet” cihna hi. Pian. 19 sungah hih kammal tam veipi kimu hi. (Pian. 19:21, 25, 29); Sodom in vut le vai suakmang khin hi (Thkna.29:23, Amos 4:11). Cihnopna-ah hih khuapi in hoihna tawh kidim hi mah taleh tu-in kiisiatna tawh kidim hi, cih hong hilh hi. Tuicin in leitung piancilna susia-in na khempeuh in kisiatna tawh a kidimbangin (Pian. 6:7), Sodom kisiatna in zong Eden Huan hoihna kilumlet suak hi.\nSodom kisiatna in hun nunung ciangin leitung in kisia ding hi, ci-in a hong hilhkholhna khat ahi hi (Jude 7).\nNgaihsutbeh Ding: Ellen G. White, “The Law and the Covenants,” pp. 370-373, in Patriarchs and Prophets sung sim in.\nSiatna dim Sodom khuapi adingin Abraham in lungduai takin le kulhkal takin a nget ngitngutna ettehin migiltote in lamet bei hi taleh amaute adingin thungetna in manpha hi (Pian. 18:22-33).\nTua banah Pasian in Abraham thungetna a dawng dingin kigingkhol khin hi. Sodom khuapi sungah midik sawm khat om hileh khuapi in kisiatna a thuak kei ding hi. Hih thu tawh kisai-in Hasel genna-ah: Mihonpi in thuman langpanna uanglua uh ahih manin midikte in zong mawhpaihna a thuak kha uh hi. Hih thu in kikhelna thak khat a piangsak thei hi. Midik a thuman mite omna hangin khuapi in kisiatna panin a suakta thei thuman tawh kidim Yahweh dikna in gitlohna dim khuapi mawhna a maisak (tsedaqah) thei hi. Hih thu in Yahweh Sila genkholhna-ah kitel mahmah hi. Amah in mi tampite suahtak nadingin nasem hi.” Gerhard F. Hasel, The Remnant: The History and Theology of the Remnant Idea From Genesis to Isaiah, 3rd edition (Berrien Springs, MI: Andrews University Press, 1980), pp. 150, 151.\n“I kim le paam in siatna tawh kidimin mi tampi in siatna lam manawh uh hi. Amaute in Sodom mite bangin lamet bei-in om uh hi.Nisimin hehpihna kong kikhak hi. Naisimin hehpihna kisam mi tampi in a mangthang uh hi. A lauhuai kisiatna pan taikhia dingin vauhilhna le thuumna tawh amaute a kaikhia ding ihi hi. Sihna pan a kaikhia ding khutte in koi-ah om hiam? Kiniamkhiatin upna tawh Topa tungah thuumna nei ding nasem mite in koi-ah om hiam? Abraham lungsim puak in Khrih lungsim puak hi. Pasian Tapa in mawhnei mite adingin mawhthuumna nei hi. Mihing khat in hotkhiatna ngah nadingin a man a pia khia MIPA in mihing manphatna a thei hi.” Ellen G. White, Patriarchs and Prophets, p. 140.\n1. “Sakhituihup le vunatna” bek in thuciamna ciamtehna hi ding hiam? HIh nihte in kibatna bang nei uh hiam? Bang thute in kibang lo uh hiam?\n2. Pasian sapna ngah hi mah taleh upna tawh nuntakna-ah etteh dingin Abraham nunzia i etteh ding a om hi. Tua hi napi Abraham in khat veivei ciangin a upna neu kha zel hi. Ama tung panin bangte nuntak pih ding hi a, bangte etteh lohding ahi hiam?\n3. Mi kimkhat ngaihsutna-ah Pasian in a mangthang mite gawt ding hi, cih thu nial uh hi. Tua bang hileh Pasian in ki-itna hi, cih thu tawh kituak lo hi, ci uh hi. Pasian in a mangthang mite gimpia hi, cih koi bangin pom thei ding i hiam? Lam khat panin tua bangin Pasian in kuamah gimpia lo hi, ci-in dawngkik thei ding i hiam?


url: =Lengtong Hoih mah hoihpen laihiam ~ Lian Tuang :: ZOMI DAILY\nposted on 24 November 2018 at 10:47 pm Lomkholna: Liantuang, News\nLeitung paiziate kikhelkhel in van le nate a thakthak om toto hi. Pilna a thak siamna athak, nisim nuntakzia nangawn athakthak in kikhelkhel hi. Nidang I nuntak ngei dan in kiom thei pha nawn lo hi. Hih bang khua hun sungah mihingte thu pomzia, thungaihsutziate zong kikhel toto hi. Thu ngaihsutziale thupomzia tuamtuam te ( philosophy ) gentelna nam tampi om dinga hih lai ah ahuampi in khenpi 3 in a khen mipilte thupomzia pawlkhat I kikum ding hi.\nTua thupomzia namte in\n1) Formal Logic (Singkuang le Aikuang thupomzia)\n2) Dialectics (Lengtong Hoih thupomzia)\n3) Trialectics (Suangthu Thum thupomzia)\ncih bangin nam thum in na kisuut hi.\n(1) Formal logic (Singkuang le ai-kuang thupomzia)\nNeino tangthu sungah Lusuangte in Neino a deihgawh uh ciangin Nantal in pia nuam hetlo hi. Neino in zong Nantal mah tel zaw hi. Tua ciangin Neino in Nantal le Lusuangte nek dingin an bawlsak a, khat pen singkuang hi in a khat pen aikuang ahi hi. Nantal mai ah singkuang koih sak a, Lusuangte mai ah aikuang koih sak hi. Ahi zongin Nantal in Ai-kuang ne kha veve ahih manin sih lawh hi.\nTua ahih manin hih thupomzia pen “ Singkuang le ai-kuang thupomzia” (Formal Logic) ci in min I pai hi. Thu nam nih bek om a, khat pen nuntakna ci in a khat pen sihna hi cih thupomzia ahi hi.\n(a) Thu bulletzia\nHih thupomzia abulphuhte in na khempeuh ama mimal muhna ama theihna bek tawh tehkak hi. Khat vei atheih ngei amuh ngei thupiang khat pen apiang tawntung dingin la pah hi. Khuahun paizia le thupiang tuamtuamte zui zolo hi. Na khempeuh kikhel mengmeng loin kip tawntung zaw hi ci in sang hi. Na khempeuh a kizom dimdiam in mu loin, ama ut khat peuh bul let mahmah hi.\nNate thu (Sciences) pilna lam ah zong hih thu thubulletzia pen tuma kum 2500 val Socrates te hun pan kipan Isaac Newton hun dong akizang thuppomzia ahi hi.\n(b) A lim le mel\nHih thubulletzia aneite in na khempeuh a hi linlian in mu uh hi. Avom ahih keileh a kang. Kapawl na hih keileh ka lang. Ahoih keileh a sia. Piangthak maw piangthaklo. Ong it maw ong mudah. Ci lianlian hi. Tua banah Gtn; Guta hi ci in atheih ngei khat pen a khantawnin a guta ding mah in ngaihsun hi. Party khat peuhah member ahi ngei khat pen a khantawnin member ahi dingin ngaihsun hi. Apa lasiam ahihleh atate zong la uk le lasiam dingin um pah hi. Khua le tui, beh le phung siksan in thugen nuam diak hi.\nNa pil nopleh, na hauh nopleh, na siam nopleh, khantohding I ut leh, kipumkhat ding I ut leh cih bangin na khempeuh gen lianlian lel hi. Ama muhna ah na nam nih ta bek om sak hi.\nNa khat peuhpeuh a et ciangin na dangdangte tawh a kizom dimdiam in en loin a malmal in en zaw hi. Suangtum pen akhiatna gen beh kul loin kitel ciat hi. Ahi zongin tu hun ciangin na tampi a kigawm ciangin na khat a piang pan tampi om ta hi. Gtn; Mawtaw, mawtaw khat a pianna dingin apei, a set, a body…, nam tampi a kigawm ahi hi. Hih dan ciangin buaihuai sa mahmah hi.\nTua tawh kizomin a theihbatloh le a zak ngeiloh thute ahih leh amah tawh a kisailo dan in ngaihsun in kitheihmawh bawl ziau lel hi.\nAlung kham huai mahmah thu ah, hih thupomzia a lente in thu hamsa khat peuh a tuahkhak ciangin paulap zonga midang khat peuh mawhmat nuam hamtang hi. Abeisa a guallelhna khasiatna thangpaihnate phonglo kikkik a, mi pawlkhatte mawhna khialhna suaksak kik uh hi. Hih gamtatzia pen tu laitaka mi ngongtat IS te gamtatziate hi pah hi. Hih dan thupomzia a nei pen mun khempeuh ah om kawikawi hi.\n(2) Dialectics (Lengtong Hoih)\nLengtong Hoih tangthu I et ciangin Lengtong Hoih te unau pen a ki it mahmah bek hi loin, pilna siamna hatna zong nei mahmah uh hi. Amau utna deihna le kisapna khempeuh a kicingin nei zo uh a, van laizanga om “ Aksi nel-kai” nangawn a la zo uh na hi hi. Na khat peuhpeuh a sep uh ciangun zong a hi sinsen, a hi linlian bek deih uh a, a inn kongkhat nangawn kamsel bek tawh a kihong thei pan ahi hi. “Hanciam peuh leng na khempeuh piang thei hi.\nVan a aksinel kai nangawn kila thei hi.” ci in na khempeuh maingap mahmah uh hi.\nKawl mangpa in lui gei ah Lengtong Hoih sam a zialzial leh theipum cia pha ahih manin “ Asam zong sua, a mi zong hoih in teh” ci in ngaihsun a, a nasemte zongsak pah hi. A ngah dongin hanciam hi.\nLengtong Hoih in a sanggam pa tawh nuamtakin a nuntakkhop theihna ding lunggulhna tawh anau Munei Thangdal ahi Vahui pen a ciampeek tawh satlum giap ngam hi. Ni sagih khit ciangin tangval melhoih mahmah khat in thokik sak kik a, kawlmangpa innsungah a unau un nuamtakin om uh hi.\nTua ahih manin khantohna, hoihna, gualzawhna,nopna le lawhcinna te mihsuan gige in pilna siamna hatna tawh hanciam takin mainawtna le kalsuanna cih nuntakzia thungaihsutzia pen Lengtong Hoih thupomzia (Dialectics) ci in min I vawh hi.\nHih kammal pen Greek lai in Dialego cih kammal pan piangkhia hi a, Kam kinial, kisel tantan cihna ahi hi. Thukhat peuhpeuh kikum in kisel ngeingai leng adik aman thute ong kilangkhia hi cih thupomzia ahi hi. Hih thupomzia pen Aristotle te Socrates te in amau hun lai in na lim zat mahmah khin uh hi.\nHih thupomzia a lente thubulletzia pen a tuam hi leuleu hi. Na khempeuh kikhelkhel hi ( Everything change ) ci in ngiahsun uh hi. Thuhaksa tampi le buai na tampite I kantanzawh ciang bekin Kikhelna khantohna picinnate kimu thei bek ding hi ci in ngaihsun uh hi. Na khempeuh kidemna vive hi a, mun khempeuhah a gualzo le a guallel om tawntung hi ci uh hi. Apil asiam ahanciam zo te adingin na khempeuh piangthei hi ci in ngaihsun hi. Thu khat peuhpeuh ah ei deihna thupi mahmah ahih mah bangin mi dangte muhna zong theih huai hi ci in ngaihsun hi. Hih thupomzia a zangte in dinmun le thukiplet khat siksan gige in thungaihsun tawntung uh hi.\n(b) Lim le mel\nSiingkuang le aikuang (Formal Logic) te in na khempeuh namnih in akhen ziau hangin Lengtong Hoih (Dialectics) thungaihsutzia a zangte in tua Thu nam nihte a kido, akidem, a kigawi gawp hi ci uh a, atawpna ah a manzaw ahoihzaw te gualzo tawntung hi ci in ngaihsun hi. Hih thungaihsutzia tungtawnin mipilte in leitung tangthute a kizom diudeu in sut kik thei uh hi. Tu ni dong mah hih thu pomziate siksan in gamvai minamvai a kigel a hi hi.\nThupiang khat peuhpeuh a om ciangin tua bang a pian theih nading a hang nam khat ta om sak lianlian hi. Gtn; Kawlgam suahtakna I ngahna pen Bo Aung San hanciamna hi ci ziau lel hi. A lawhcing mi khat om leh thudang kan nawn se loin “ A hi ding mah hi. A nu thupha a sang hi. A pa thupha a sang hi.” cih danin mu ziau hi. Tua mah bangin a tuahsia a tasam khat om leh “ A thuak ding mah hi. A vawh bang a at ai ve” cih san thei hi. Nupa kitawng khat a om ciangin a man le a khial om sak hamtang hi.\nLengtong Hoih thupomzia pen anuai a Suangthu thum thupomzia sungah a kicianzaw in gen lai ni.\n3. Trialectics (Suangthu thum thupomzia)\nLeitung Pilna le nuntakziate nakpi takin ong khantoh ciangin a om sa thupomziate tawh a kitukalh bek hi loin a kileh bulh nangawn mun tampi ah om kawikawi hi. Gtn: Ka pawl maw ka gal cih namnih tawh a kibuai mahmah hangin pawl lah ahi lo gal lah ahi lo bek thamlo ei ong theikha lo zong mi tam cihtakin tam hi. Tua mah bangin Democracy ngah leng khangto ding cih lametna a liat mahmah laitakin Democracy kician mahmah na pi a khangto mahmah lo gam tampi a om mah bangin Democracy hi lo napi a khangto mahmah gam tampi zong om kawikawi hi. Numei hihna le pasal hihna nangawn deih bangin a kikhel thei khuahun hi ta hi.\nPilna khantohna hangin kikhelna manlang mahmah a leitung pen khuano khat bangin a kigen mah bangin apiang thei dingin a kingaihsun vetlo thu tampi piangpiang mai hi. Hih bang thute hangin mailam thupiang ding nangawn bangmah a kigelkhol thei hetlo khuahun sungah kiom ahih manin thupomzia zong a thak a kizong leuleu hi ta hi.\nSanginn sunga I sin tangtang Geometry ( Tincha 2 )laibu pen tuma kum 2500 hun lai a kibawl hi a, behlapna le puahphatna om loin tu ni dong ciang akizang suaksuak pilna thubu ahi hi. Tua pilna tawh Nate khempeuh kilemtuah in kikantel hi. Inn lamna ah hih pilna kizang hi. Lampi bawlna, lei bawlna, mawtaw bawln, vanleng bawlna, ni kha le aksite thu thukantelna nangawnah hih pilna kizang hi. Hih zaha thupi Geometry kici pilna thu pen ahuampi in gen ding hi leng, thubul nam thum ( a dung x a vai x a sanna ) siksan in Nate thu kantelna cih theih ahi hi. Hih theory pen ei kamin “Suangthu thum” thupomzia (Trialectics ) ci in min ka na pia a, tuni dong ciang munkhempeuhah a kizang ahi hi.\nHih thupomzia a zangte in leitungah a kip a kho bangmah om lo hi. Na khempeuh a kikhelkhel hi lel hi. Singkung lopa suangtum .., cih te zong tu le tu dinmun bek hi a, a tuamtuam in a kikhel toto hi lel hi. Gtn: Singluang pen mei tawh kimu leh meikuang pianga, meikhu, mei am le vut in kikhel hiau hi. Suangtum pen sawtsawt lei suangvui leivui in kikhel thei hi. Singluang pen muatsuak in leivui piang hi. Akl, Singluang pen lei in vuk cip in suangmeihol piang hi. Hih kikhelna pen mihingte bawl tawm theih hi lo a, a mah le a mah in a piang hi ci hi.\nLengtong Hoih thupomzia in na khat peuhpeuh a hoih zaw ding in kikhel toto hi ci hi. Thupiang khat peuhpeuh in manawh khat nei ciat a, tua mun a tun matengin a paipai ahi hi ci hi. Hih thupiang le kikhelna a om theihna dingin mihingte in tawsawn thei hi ci in pom hi. Ahi zongin Suangthu thum (Trialectics) thupomzia in Nate khempeuh a kikhelkhel hi a, kikhelna pen a ma pianzia taktak hi zaw hi ci in pom zaw hi. Kikhelna pen a hoihlam zong hi thei in, a sia lam zong hi thei hi ci in pom hi.\nB. A kibanglo nam nih\nNa khempeuh a kibanglo vive a kigawm nianua hi a, khat le khat kibang vetlo hi. Tua a kibanglo nate khat veivei kigawm a, khat veivei ciangin kidemin kinawk kipalgawp hi ci in Lengtong Hoih (Dialectics )te in ngaihsun hi. Kidemna pen a om tawntung thu in ngaihsun in kipawlna le kigawmna pen tawmvei sung thu hi ci in pom hi. Ahi zongin Suangthuthumte leuleu in tua nate khempeuh a huampi in sang khawm miemiai hi.\nGtn; Nupa kop pen kibang hetlo hi. Khat numei hi in khat pasal ahi hi. Lengtong Hoih thupomzia a zangte in numei le pasal a kibang hetlo nihte a kigawm a kizom hi ci in mu hi. Suangthuthum te leuleu in numei le pasal a hih manin a kigawm a kizom thei hi lel hi ci hi. Nupa kikal kitot kiselna kam kinialna a om ciangin Lengtong Hoih te in a man a khial om sak uh hi. Ahi zongin Suangthuthum thupomzia a zangte in nupa cih pen a kitawng thei mah hi lel hi ci in ngaihsun ziau hi.\n(Aban ah Lengtong Hoih thupomzia pen LTHle Suangthuthum thupomzia pen STT ci in ngelh ni)\nC. Buai na\nMun khempeuh ah kidemna le buaina om tawntung hi ci in LTH te in pom hi. Kidemna le buaina pen nampi nih in khen a, sunglam buaina le pualam buaina ci hi. Sunglam buaina le kinawkna a hat mahmah ciangin kikhelna lianpite piang zo hi ci in pom hi. Ahi zongin STT te in buaina le kidemna pen a piangthei thu le a kisam thu khat in ngaihsun hi. Buaina tuamtuamte a malmal in khen loin hih dan zong om thei zelzel mah hi ci in a huampi in sang hi.\nNisim nuntakna sungah zong LTH in buaina khat peuh a om ciangin pawl le gal ci in khennih suah lian a, STT te leuleu in pawl lah a hi lo, gal lah a hi lo pawl om sak lai hi. Gtn; Gam vai ah LTH te in Kumpi le langlam party ci in khen ziau a, STT te in kumpi lam le langlam party ban ah kipawlna( civil society ), mipi.., a tuamtuam zong om sak lai uh hi.\nLTH te in gualzawh ding thupi sa uh hi. Kidemna ah gualzo khawm ngeingai ding cih bangdan hi sa theilo hi. “Thankik aw kei hasia le nang ha pha kikhek ni” ( Win – Lose Theory ) cih dan hi mai hi. STT te in buaina le kidemna, gualzawhna guallelhna cih te a om den thute hi a, khat le khat kisangsiam peuhleng a hoih hi lel hi ci in pom zaw hi. Democry thubullet zong hih thu mah hi bulpi pen hi. Ei hihna ciat tawh suakta takin om dimdiam theih ding hanciamna hi lel hi.\nD. Gel kholhsa hiam\nMipilte in a buaipih tawntung thu namnih om a ( a ) Leitung le piansak nate pen a ma tawm in a piang khia hiam ( b ) Ngaihsutna le ngimna khat adinga apiang ahi hiam cih a hi hi. Hih dotna pen a nih tuakun (LTH le STT ) ( b ) na sang khawm bilbel uh hi.\nAhi zongin a sanzia uh kibang lo hi. LTH te in thu bulpi khat siksan in hih thu pen a hi takpi hi ci in kipsak mahmah hi. STT te leuleu in thubulkip khat bek hi loin, tampi om dinga, I theih khak loh thute ban ah I theihzawh loh thu zong om lai ding hi ci in pom hi.\nMihingte in ahang I tel zawhloh thupiang tuamtuam a om ciangin “lamdang tak ei, kampha tak ei, hampha tak ei, kamsia tak ei” ci in i gen ziauziau thute pen STT te in mihingin a muhna le a theihna ciangciang tawh thu a gengen uh hi bek hi ci in pom hi.\nLTH te in thu khat peuhpeuh ah a kidempihte le a langte taisan in nusia uh hi. Tua bang ciang bekin khantohna, ahoihzaw picinna le kikhelnate piang thei pan hi ci in pom hi. STT te in akinusia le a kitaisan cih dan in ngaihsun loin a kilom khawm toto, a kilam khawm toto hi ci in pom zaw hi.\nGtn; Nupa khat in a tate inn a tuan sak ciangin a kikhen le a kitaisan uh hi lo hi. Tua bangin a banban in khang tampi inn kituan toto a, mun tuamtuam ah zong kilal kawikawi hi. Tua khit ciangin minam tuamtuam le pau tuamtuam ong piang to ahi hi. Hih pen a kinusia le a kitaisan hi loin a kilam toto ahi hi ci hi.\nTu laitak I muh van le nate pen tawl khat sung a om pak van le nate hi a, mihingte in min tuamtuam a piak hi lel hi. Tua Nate kip tawntung lo hi. Ama hihnate a kip hun tonno sung bek ahi hi. Ama hihnate a kip theihna dingin ama sunga Kizopnate a om ngei bangin a om sung huntomno sung bek hi pak hi. Tua Nate kizopna kikhel leh Nate a dang khat in piang to pah hi. Gtn; Gua tawn khat pen tu laitak guatawn ahih hangin khutsiam khat in tutphah in bawl leh guatawn panin tutpah suak lel hi. Tua tutpha pen ama sunga om Kizopnate a ngei bangin a om sungteng tutphah hi a, kizopnate a kikhel ciangin sing, nin, ciangkang …, cih danin kikhel leuleu hi.\nTua Guatawn pen hun khat sung guatawn hi a, a tawntung in guatawn hi lo hi. Amasung kizopna a kipsung teng hi pak hi. Thu dangdangte ah zong tua dan vive mah hi pah hi. Tonno sung a om pak Kizopna te pen a kipsemsem zong om a, a kiplo semsem zong om hi. Tua kizopna te a kikhelkhel hangin khat le khat a kitaisan le a kinusia cih bang hi tuan lo hi. Ama pianzia khat hi lel hi. Gtn:Haitang ( a lui ) si a, haikungno ( a thak ) piang hi ci in LTH in pom hi. LTH te in Haitang le haikung thu bek ngaihsut pi in nei hi. STT in haitang le haikungno banah tua tegel kizopna zong thupi sa hi. Haitang le haino kizopna a thakhauh ciang bekin haikung ong po zo pan hi. A zenzen in tua kizopna thakhauh kei leh haitang si in muat thei lai hi. Tua ahih manin Haitang panin haino po ding cih thu om thei tuan lo hi. Haino po thei hi. Po lo thei hi.\nLTH le STT thupomzia kilamdanna pen amaute thubul pomziate ( Dimensions ) hang ahi hi. Mihingte in sem nuam peuhleh Leitungah a piang theilo bangmah om lo hi. Leitung, ni, kha le aksite in bei hun nei loin a tawngtung in a om den ahi hi ci in LTH in ngaihsun uh hi. Tua ahih manin amaute in ngimna le gelna kician nei diudeu in thaneih zah in hanciam uh hi.\nAhi zongin STT in Mihingte hih theihna pen ahi ciang khat bek om hi. Leitung, ni, kha le aksite zong a kip tawntung hi loin, hun ciangtan khat nei ciat uh hi ci in ngiahsun hi. Tua ahih manin thu le la khat peuhpeuh a gel uh ciangin “Thu paizia dungzui in a lem theihleh” ( Pasian in ong thukim pih leh ) cih dan in pai zaw uh hi.\nA lung hihmawh thute\nLTH in Gam le minam khantohna dingin kidemna buai na hanciamna tampi kisam hi ci hi. Hih thubulpite siksan in innkuan sung, pawlpi sung, khua le tui sung leh gam le lei vai khempeuhte ah na ong kisep ciangin a gualzo le a guallel ci in pawl nam nih ta ong piang den hi. Agualzote in gal nei suak uh a, a guallelte in zong maban a nei mah suak in kidemna bei theilo a, nopna daihna nei thei loin thasan den uh hi.\nSTT leuleu in “ Singkung lopa tawm semsem in khuahunte lum semsem a, leitung in siatlam manawh ta hi ( khuahun sia ). Tua bek tham loin mihingte bawl a thakhauh mahmah galvan tuamtuamte hangin leitung pen thakhat thu in a maimang thei dinmuh hi ta hi( leitung vut le vai suak thei ) ci hi. Tua hi a mihingte in leitungbup huamin thu le la vaihawmin kalsuanloh phamawh ta hi. Leitung le a kim le pam a omte hoih takin I kep loh phamawh ta hi. Thu le la khat peuhpeuh vaihawmna a om ciangin mikhempeuh in Thukhualna le a picing mahmah lungsim neihloh phamawh ci in STT in pom hi.\nHih lai ah mihingte lungsim puakzia le thupomzia a huampi in Nam thum in I gen ciangin, hihzah bek om hi cihna hi lo hi. Hih tawh a kibanglo zong tampi om lai kha ding hi. Mai lamah zong om toto lai kha ding hi.\nHih thupomziate I et ciangin ei mah tektek dinmun I kitelna ding bek a thupi pen in ka lamen hi. Mi khat in thupomzia khatta bek kinei hi tuam lo a, mun khat ah Siingkuang le aikuang thupomzia tawh i gamtat hangin thudang khat ah Suangthuthum thupomzia zangin thun kikhensat veve lel hi.\nTua ahih manin hih thupomziate pen Midangte tungah thukhenna ding hi lo a, I zat siam nakleh eima nuntakna bek tham loin i innkuan sung, vengsung, pawlpi sungah khua le tui sungah noptuamna om taktak ding hi ci in ka lamen hi. Lian Tuang\nTrialectics ( U Kyaw Win )\nDimensions ( Ko Thar )\nPrevious: Naupang tezong a ut uhleh kiteeng theihi ci’n Indonesian Supreme Court in genkhia\nNext: I deihna leh upna i genciang ~ Pau Khat Suan\nPhone sungah zahmawh video akem Malaysian gammikhat Australia pan ki hawlkhia